Hamu angka dongan\nMasa ni turpuk on uju di patupa ari raya pondok, somalna hombar tu tradisi hasomalan di tingki i sai marborngin do nasida di luar ni jabu, ima di pondok na pinajongjong nasida ima gombaran ni pardalanan ni bangso i di tingki pardalanan nasida di halongonan, din a ruar angka ompu nasida na jolo sian mesir. Di situasi na songon i tung talpe do jumpang angka pangalo na boi maralo tu etika, norma nang tindakan na so daulat ( tidak senonoh). Ala boi dohonon ai jumpang ma disi angka hariburon, ala no torop ni jolma. Asa di partingkian na songon i ma ia angka kalangan farise angka siboto surat jongjong songon seksi keamanan, songon hakim na mangalului angka pelaku pelaku kesalahan na maralo tu patik. Tartangkup ma sahalak boru noru na targombang, ( berzinah). Ala ingkon bonaon do i tu pengadilan agama laho memfonis hukuman na masa di tingki i boi dohonon secara ramai ramai rap dohot na torop i do farise dohot siboto surat i mamboan boru – boru na targombang i tu bagas joro mandapothon sanhendrin. Asa di keadaan na songon i ma di manogot na i marnida Jesus jala laos di perhadapkan ma i tu Jesus. Asa marnida i di hilala nasida do i sada kesempatan laho mangunjuni Jesus. Secara hukum nama di tingki i nungga pasti ingkon uhuman mate nama jambar ni boru boru na targombang i alani do didok nasida: Didok patik ni si Musa, pantinggangkononhon batu tu angka sisongon i. Ia Ho, dia ma pandokmu?.\nBoi dohonon farise dohot siboto surat memperhadapkan Jesus di situasi na sulit, boi dohonon bagaikan makan buah simalakatama, dimakan mati ibu tak di makan mati ayah. Ai adong do pemahaman nasida tu angka siulahon sisongon i sada kewajiban do na targoar boa naung dewasa ingkon mandanggurhon batu tu boru boru i, molo so parsidohot berarti hajongjonganna porlu do i di patangas, dicurigai na sekongkol ibana, manag na parsidohot ibana mangulahon sisongon i. Asa molo didok Jesus: paua hamu ma boru boru i” na pasti ingkon tangkupon nasida ma Jesus ai di tuduh ma Jesus na gabe profokator na manegai hukum na berlaku di tingki i, na melanggar hukum agama dohot Negara. Yesus pe ingkon do marutang hosa ala n ii. Alai sebalikna molo didok do danggur hamu ma ibana asa mate berarti dang tingkos parholong jala sipalua Jesus i.\nHamu angka dongan boha do sikap ni Jesus disi. Parjolo sahali dang pola di alusi ibana nasida, alai unduk do ibana manurat i tano i. idaon hira na so di anturehon Jesus nasida di kondisi na genting i. situasi nungga enting hape manurat i tano do Jesus. Molo didok angka penafsir kemungkinan ditingki na disungkun Farise i Jesus di surat Jesus do di tano i hata ni jamita di dolok ( Mateus 7 : 1 na mandok : “Unang hamu manguhumuhumi, asa unang hona uhum hamu”,. Alai ternyata dang merasa puas farise alani didatdatinasida mangido alus na pasti sian Jesus beha do pandapotna taringot tu na masa tu boru boru na targombang i. ternyata alus ni Jesus diluar perkiraan nasida, dang hata songon na tinagam nasida alai didok Jesus do: Manang ise sian hamu na so mardosa, i ma jumolo maninggangkon batu tu ibana” dungi diulakhon Jesus muse manurat tanoi.\nTung mansai bagas situtu do lapatan ni pandohan ni Jesus i, ai sada sikap dohot pangalho ni jolma ima sai tumajom do marnida dosa, hasalaan ni halak sain diriniba sandiri. Sai tumajom jala sai ungkoras do sikap di hahurangan ni halak hape ia hahurangan nidirina na ternyata umbalga sian hasalaan hahurangan ni dongan na sai di huphupi, i do umbahen adong pandohan ni Tuhan Jesus Ia silbak silbak di mata ni dongan na di ida hape na sa tiang di mata na dang di anturehon. Tuhan Jesus naeng mangajarhhon ia ukuran, parsuhatan na dipatupa tu halak na asing i ima di patupa be tudirina sandiri. Jesus naeng mangajarhon asa disulu, asa didia be rohana, panggora ni roha. Molo jujur do disi ternyata dapot ma kesimpulan na rap pardosa jala na rap siuhumon do hape. Alai diuduti di turpuk on, dung\nMarhite pandohan ni Jesus Manang ise sian hamu na so mardosa, i ma jumolo maninggangkon batu tu ibana sada ketegasan ni patik ni Musa do i paboa laho patupahon eksekusi hukuman mati tu boru boru na targombang i, pelaku zinah i ima halak na gabe saksi mata, orang yang menyaksikan perbuatan dosa itu ( 5 Musa 13: 9; 17: 7). Tuhan Jesus meperhadapkan nasida dang sian hukum ni portibion, manang sian hukum na tinanda nasida: Mata ganti mata gigi ganti gigi darah ganti darah. Manang hukum sebab akibat ala marsala ibana ingkon di uhum ma ibana tidak ada ampun. Alai ukuran ni uhum na pinatandahon ni Jesus dison ima sian ukuran ni harajaon ni Debata halak na pelaku hukum ingkon do lias ibana sian dosa, alani molo naeng jongjong nasida sebagai hakim ingkon partigor ma nasida, unang ma maling teriak maling. Sotung do alani factor kepentingan ni golongan manang kelompok nasida na teusik alani boru boru i gabe di fitnah ibana mangulahon dosa, sotung do demi keamanan ni kepentingan ni pribadi manang kelompok gabe di korbankan boru boru i. Ai i do na jotjot masa marlas ni roha di atas ni penderitaan ni halak na asing do torop jolma sian na jolo sahat tu tingki on.\nAsa marhite pandohan ni Tuhan Jesus : Manang ise sian hamu na so mardosa, i ma jumolo maninggangkon batu tu ibana. Gabe intropeksi diri ma nasida, panggora ni roha nasida be di sungkun jala gabe adong kesadaran sian roha parbagasan. Ai ternyata na rap pardosa do hape nasida saluhutna. Jumpang kesadaran di natorop i di jolo ni Jesus, sasintongna nang nasida pe hapeingkon sidanguron dohot batu do asa mate. Asa holoan Jesus do na sintong na so marlaok dohot dosa. Asa holan Jesus do sasintongna molo sian uhum ni si Musa na berhak laho mandanggur jolma i ala ni dosa na. dikesadaran na songon i ma angka na torop i gabe maninggalhon boru boru i dohot Jesus di inganan i. Sikap, tanggapan ni na torop i di hata ni Jesus ima: Alai umbege i, laho be ma nasida sadasada, pininsang ni panggora ni rohana be, jumolo ma angka sintua i, gabe tinggal ma holan Jesus angkup ni boruboru i, na jongjong disi. Sian na masa i tangkas ma taida paboa rekayasa do hape tuduhan na pinasahat ni farise i tu boru boru i, tuduhan gabus do hape na pinatupa nasida tu boru borui.\nDi udut ni aha do na masa tu boru boru na targombang i di dok Dipadirgak Jesus ma dirina, jadi ninna ma mandok ibana: Didia do nasida, inang? Ndang adong na mandok uhumna tu ho?. Jadi ninna ma: Ndang adong, Tuhan! Dung i didok Jesus ma tu ibana: Ahu pe, ndang uhumonku ho. Laho ma ho; unang be ho mardosa tu joloan on.\nMarhite pandohan ni Tuhan Jesus disi ima tung balga pe dosa na i, molo sian uhum ni pemerintahan ditingki i ingkon hukuman mati ma ibana alai di joloni Jesus rade do Ibana mangalehon hasesaan ni dosa. Pengampunan na pinasahat ni Jesus dison ndada na kompromi Jesus di dosa i. Ai upa tinuhor ni dosa do hamatean. Alai na ummarga disi marhite pengampunan ni Tuhan Jesus di si ima di pasahat do pe asi ni roha i tu boru boru i. asa molo dilehon kesempatan anuhgerah pengampunan ingkon do tangkas ibana ingkon margolu na imbaru.\nAha do nanaeng dohonon ni turpuk on tu hita:\n1. Di perhadapkan do tu hita gambaran kehidupan na mian di tonga tonga ni hajolmaon ima na cenderung mangalului hahurangan, hasalaan ni donganna. Ai holan otik tarboto hahurangan ni dongan na laos i do nuaeng di pabalga balga. Diprofokasi donganna turut menjatuhkan fonis hukuman. Dang pola tarontohon be idaon torop halak nuaeng mengorbankan donganna asa dapotan kedudukan, jabatan, kepercayaan halak tu ibana.\n2. Dipaingot turpuk on do tu hita unang ma hita manguhum uhum i dongan ia so tangkas dope binoto salana holan uhum na sintong i do sipaboa boahon. Sada perenungan do di hita halak Kristen sahat tu tingkion sian sudut panghaporseaonta na boi dohonon rata dope di parningotannta barita na masa di muara. Holan issu na so bertanggungjawab na di hembuskan, issu begu ganjang sahat do torop halak na targoar naung Kristen berkelakuan biadab, tidak berperikemanusiaan marhite na membakar hidup hidup sada keluarga.\n3. Di adopan ni Debata na rap pardosa jala si uhumon do hita dang adong na lias sian dosa. Debata do paruhum na sintong di lean Debata do di jolma i pangora ni roha na sai mamangkulingi hita taringot tu hasintongan i. marhataridaan do i molo jujur hita manghilalahon uju naeng tarsor hita mangulahon dosa sai margurasa do panggora ni roha i mamangkulingi hita asa unang madabu hita tu dosa ( malobuk do tarontok molo naeng di buat arta ni dongan). Alai molo so margurasa be di sada halak paggora ni roha berarti naung mate do panggora ni rohana. Molo songon i do i naung gumogo nama soara ni dosa i mian di ibana. Molo songon i ringkot intropeksi diri.\n4. Molo di loas Debata hia mangolu jala di pasahat tu hita dope tingki parasian, pengampunan na dilean Debata dope di hita tingki parasian i asa marhamubaon, asa mulak tu adopan ni Debata.\nDiposting oleh Bahan sermon jamita di 20.38\nApakah Yang Anda Cari!!.\nAda banyak alasan mengapa seseorang datang ke gereja\nSetiap orang beriman pasti mencari kebutuhan rohaninya dengan mendengarkan firman Tuhan yang menyapanya\nNamun ada orang yang hanya mencari popularitas dengan mempertontonkan apa yang ada padanya, sehingga terkadang ada toko mas berjalan.\nNamun ada juga orang hanya oleh karena kumpulan koor, sehingga hanya mencari kelompoknya saja yang di carinya, sehingga ketiak sesuatu pergumulan gereja ada maka kelompoknya ini menjadi suatu kekuatan baginya untuk mensukseskan keinginannya.\nYang lebih parah lagi ada orang datang ke gereja hanya untuk mencari kode alam?????\nSuatu refleksi bagi kita saat ini apa yang kita cari sebebenarnya dalam hidup ini.\nSyair nyanyian sebuah nyanyian sekolah minggu mengantakan: apa yang di cari orang Uang, apa yang di cari orang pagi petang siang malam uang, uang-uang -uang - uang yang berkuasa!!!\nsiapa yang di cari Tuhan saya, siapa yang di cari Tuhan pagi petang siang malam, saya, saya-saya-saya orang yangberdosa.\nYesus mengajarkan: carilah dahulu kerajaan Allah dan kebenarannya maka semuanya itu akan ditambahkan kepadamu ( Mat.6:33)\nDiposting oleh Bahan sermon jamita di 08.28\n“Janghon ma Jesus di ngolum”\nMateus 12: 38 - 42\nHamu angka dongan sahaporseaon dibagasan goar ni Tuhanta Jesus Kristus.\nDisada barita masa, jumpang do parsualon di sada keluarga, amantai dohot inanta i. panghorhon ni parsualon i sahat do na so marsiantoan nasida. Somalna molo laho mangan amanta i sai diparade inantai do, alai dung parsualon i gabe marsibuat sipanganonna be ma nasida. Mansai malo do antong amantai molo ro dongan manang tondong tu jabu nasida martamu, ndang pola dipatuduhon na marsoal nasida, ai sai pintor sigop do amantai mandok tu inantai asa mambahen tes manang kopi jala olo do antong inantai patupahonsa. Idaon ma na so adong angka sipingkiran hape anggo di roha ni inantai nungga marsigorgor ala na di suru amantai ibana. Dohonon ma ima gombaran ni ngolu sipalessem i. Boi do antong jumpang pangalaho i mian manang na piga minggu bahkan mamolus bulan. Di sada tingki marsahit ma inantai, dang binoto manang ala ni na sai tertekan batin, gabe marsahit ma jala sai peak ma di podomanna. Di mulana ala ni prinsip ni amantai dohot inantai, hot do pe ndang marsipangkulingan nasida, hot dope marsibuat sipanganon dohot siinumonna be nasida. Alai lam posa ma sahit ni inantai, alani ro ma ianakkonna sisadasada i dohot parumaen nang pahompuna jala hatiha i laos dibagas nasida muse partangiangan sian huria. Dapat ma tingkina dipatupa ma partangiangon di bagas i manangiangkon parsahiton ni inanata i. Toho jamita ditingki i na mangondolhon marsijangkonan ma hamu songon panjagkonon ni Kristus di hita (Roma 15:7). Idaon songon na ditangihon do jamita i, sai songon na undukunduk do amantai dihundulanna songon i inantai di podomanna. Mulak ma parhalado nang ruas sian bagas nasida. Manghatai ma anakna i, diboto ma hape na so marsipangkulingan do natorasna i . Alani sai di soso i anakna i ma asa mardame nasida, alai nungga piga ari dung ro anaknai sai songon i dope di ida natorasna i. Dungi didok anaknai ma, mulak na ma hami tu ranto ala nungga habis cuti. Dijalang anakna i ma natorasna i songon i nang parumaennai rap dohot pahompuna i. Dung mulak anakna i, hundul ma inantai mangora amantai, ompu ni si ucok!, ai sadia di jalang parumaentai tu ho?. I ma da dijalang do tu au tolu ratus ribu, ia ho sadia di jalang parumaentai ! ninna amanta i. Bah sarupa do, tong do tolu ratus ribu ninna inantai. Dung i didok amanta i ma tuani ma ate, ala na so marsipanghulingan i hita gabe dapotan tolu ratus ribu be hita.\nOn ma gombaran ni jolma na marsijangkonan, na mardomu alani hepeng ai umarga do hepeng i dirohana. Panghorhonna ima gabe mago ma parsaoran na uli ditonga ni ngolunasida. Boasa masa na songon i?, ima ala mangolu di ngolu na marsipaula nasida. Panghorhon ni na marsipaula ima maol manjanghon hata ni Debata hangoluan i.\nHamu angka dongan!. Halak na marsijangkonan dao do sian ngolu ni i mara ala nungga adong dongan na rade mangurupi nang na mandongani ibana. Molo rap marsijangkonan hita sai taruli pasupasu do ngolunta i, ai boi ma tarula hita angka ulaon i nang pe na borat ulaon i, ala adong dongan na boi rap manuhuk gabe neang ma i, ima panghorhon ni ngolu na marsijangkonan. Asa umbalga sian i dope panghorhon ni haulion manang laba ni ganup halak na rade manjangkon Jesus Kristus di ngoluna. Molo dung di jangkon Jesus ngolunta sonang ma danging nang tondinta. Manjangkon dipatuduhon i do haradeon ni roha parbagasanna manjalo manghaporseai jala mangulahon hata ni Debata sian nasa roha dohot gogona.\nDibagasan turpukon, na mangido tanda do angka Parise dohot siboto surat tu Jesus. Horong Parise dohot sibotosurat on ima angka horong ni angka siradoti patik dohot sibotosurat na mangajarhon taringot tu ruhut ni angka parugamaon ni hajahudion di tingki i. Marhite sian angka panangkasion nasida di patik i gabe adong ma angka ruhut ruhut na gabe uhum parugamaon ni Jahudi. Horong on ma na patupa dialog, diskusi manang panghataion marhite angka sungkun-sungkun nang angka panghataion laho manggasipi sahat tu na mangunjuni Jesus.\nSambolus idaon tung mansai uli do pandohan nasida ai didok do “Guru” mandok Jesus. Pandohan Guru, ima na manggombarhon paboa sahalak na sangap do Jesus dirohanasida, hape sasintongna holan lemus, holan sipalessem sambing do i. Ai holan dipanghataion sambing do songon na sangap Jesus i di bahen, alai anggo di roha parbagasanna tu asing situtu do, ai gok habusuhon dohot sangkap na roa do na adong di rohanasida taringot tu Jesus.\nManat hita di angka pangalaho i, molo didok: “risi risi hata ni jolma lamot lamot hata ni begu”. Sotung do naung parsidohot angka na targoar Kristen manang parhalado pe na mangolu di pangalaho i. Targoar do ibana halak Kristen, ro do tu parpunguan ni halak Kristen hape holan na manggasipi do ulaonna. Idaon songon na parsidohot do di angka ulaon ni huria rupani, hape asing do anggo sangkapna anggo diroha parbagasan, ai dang na tutu sian haporseaonna di Tuhan i ibana patupahon angka sipatupaon di huria i. Asa tardok sada panangkasion manang evaluasi ma i di ngolunta ditingkion.\nHamu angka dongan.\nDidok na mangido tanda do Parise dohot siboto surat i tu Jesus. Tanda na pinangidona disi ima sada halongangan balga dohot sangkap manang tujuan asa gabe porsea ma nasida di Tuhan Jesus. Hape sasintongna nungga godang di ida ni bangso i angka tanda naung dipatupa Tuhan Jesus paboa na Anak ni Debata Ibana. Ai dipamalum do angka na marsahit, marnida angka na mapitung, mardalan angka na pangpang, ias angka na huliton, mulak mangolu na mate (Lukas 7:22), aek gabe anggur ( Johanes 2). Nda tanda halongangan angka na balga i?, hape mangido tanda dope nasida.\nMolo tasigati Bibelta i, boi do tubu sungkun sungkun dirohanta boasa di Padan na robi, ia si Gideon mangido tanda tu Debata hape di lean Debata do tu ibana tanda? (Panguhum 6: 17, 36 – 40). Hape dison boasa dang di olo i Tuhan Jesus pangidoan ni Parise dohot sibotosurat i?. Sian i botoonta ma paboa ndang tu sude na mangido tanda tu Tuhan i di olo i Debata. Ia Debata si ida roha parbagasan do Ibana, di boto Ibana do aha na buni di roha ni jolma i. Ai marasing do roha ni si Gideon dohot angka horong ni Parise nang sibotosurat i nang pe na rap mangido tanda nasida. Molo si Gideon sian roha na manghaporseai Debata do ibana mangido tanda dipandonganion ni Debata diparaloon ni bangso i maradophon halak Midian. Dalan laho patoguhon, paposhon rohana do dipanghaporseaonna di Debata. Hape ia Parise dohot sibotosurat i, ai ala na so porsea do nasida, dang na nionjar ni haporseaon nasida mangido tanda, ai na naeng mangunjuni Jesus Kristus do sangkap nasida. Taringot tu na mangido tanda, nang si bolis i pe dipangido do Tuhan Jesus asa patupahon tanda halongan uju na ni ujunanna Tuhan Jesus. Sada alus ni Tuhan Jesus di si ima “ndang jadi unjunanmu Jahowa Debatam” (Mateus 4: 1-7). Marhite sian i naeng dohononna do, paboa ndada di tanda halongangan i anggo unok ni Harajaon ni Debata, alai dipanjangkonon jala panghangoluhon di hata ni Debata na sahat tu ibana i do (Roma 10: 17). Asa unang gabe panghaporseaon na longang sambing jolmai (Lukas 16: 30 – 31).\nMolo taida di tingki na parpudion, torop do halak naeng mangalului jala marnida angka tanda halongangan dungi didok ipe asa gabe porsea ibana di Tuhan i. Nungga torop halak parhaporseaon na longang, ala di ida angka tanda halongangan na pinatupa ni angka parsibalik mata, gabe longang rohana jala masuk ma ibana tu horong ni i. Panghorhonna, ditadinghon ma haporseaonna, diparsoada ma pandidion na badia naung sahat tu ibana, ganti merek produk ma ibana jala ndang holan i tupa gabe ditihai ma huria haborhatanna hian. Alai na umarga naeng idaonta sian namasa i ima, pangalaho ni jolma i do na marparsoadahon hinaarga ni panghohopon ni Tuhan i di ngoluna ala na pinarsoadanai pandidion na sahat tu ibana. Sasintongna molo ta pamanat hata ni Tuhan i, angka pangalaho i nungga tibu hian i di paingothon Tuhan Jesus tu angka siseanNa, taringot tusi didok do: “Ai na hehe do sogot angka Kristus pargapgap dohot angka panurirang pargapgap, patupahon tanda na balga dohot halongangan, laho mangaliluhon nang angka na pinillit “ (Mateus 24:24). Alani naeng manat hita sotung tartait ngolunta dohot haporseaonta tu angka pangalaho i.\nHamu angka dongan !. Didok Tuhan Jesus na mangido tanda do bangso na jahat jala na mangalangkup on (ayat 39 – 40). Hata mangalangkup ima na patuduhon paboa horong na so satia do nasida. Pangalangkup di haporseaon ima na marduahon Debata di ngoluna. Didok porsea tu Debata hape di somba muse debata ganaganaan (2 Musa 20:3). Marhite hatana dipuji Debata hape ia parulaonna ndang hombar tu lomo ni roha ni Debata, ai siula hageduhon na gok sipaula do ngoluna (Lukas 20:20). Boi dohonon nasida ma parhaporseaon sipalessem. Ima ngolu na marsipaula, ai ndang hombar hatana tu parulaoonna (Kemunafikan, lain di bibir lain di hati).\nI do umbahen didok; “ alai ndang lehonon tanda tu nasida, ia so holan tanda na masa tu panurirang si Jonas”. Taringot tu tanda halonganan na masa tu si Jonas nungga tibu di boto bangso Israel (Jona 2: 1- 2). Halongangan do na masa tu ngolu ni si Jonas i, tolu ari tolu borngin di butuha ni ihan raja i. Sasintongna pengalaman ni si Jonas do i, ndang di ida pangisi ni huta Ninive tanda halongan na masa dingolu ni Jonas i. Nian, tanda halongan na masa tu si Jonas i do muse na mangonjar ibana borhat mamaritahon hata ni Debata tu pangisi ni huta Ninive na jahat i. Antong aha do na mambahen pangisi ni huta Ninive malua sian rimas ni Debata?. Haluaon nasida ima diharadeon ni roha ni pangisi ni huta Ninive i do manjalo jala manghaporseai pamaritaon ni si Jonas di hata ni Debata. Asa na ummarga sian i ima paboa ndada alani tanda halongangan i umbahen malua pangisi ni huta Ninive sian rimas ni Debata, alai na manjanghon jala manghaporseai hata ni Debata i do huhut dipatuduhon ma i marhite ngolu na marhamubaon. On do tua ni pangisi ni huta Ninive. Tuhan Jesus mandok : Martua ma na porsea atik pe so di ida ( Johanes 20: 21), Martua ma na umbege hata ni Debata jala na umpeopsa (Lukas 11: 28). Martua ma tutu pangisi ni huta Ninive i ala ditangihon nasida hata ni Debata na pinatolhas ni si Jonas tu nasida, taruli asi ni roha ni Debata ma nasida, ai ndang madabu tu rimas ni Debata be nasida. Asa ngolu na umbege, manghaporseai jala mangulahon hata Debata i do hataridaan ni halak na manjangkon Debata dingoluna. Panjanghonon di hata ni Debata i marhataridaan do i gabe suman tu Kristus i ma ngoluna (bnd. Johanes 13: 33).\nAsa molo pe tanda halongangan na balga do na pinatupa ni Debata tu ngolu ni si Jonas tolu ari tolu borngin di butuha ni dengke na bolon i manang ihan raja i, alai naeng do idaonta tanda halongangan na umbalga sian i do muse na pinamasa ni Debata marhite Jesus Kristus dibagasan hamamate dohot haheheonNa. Di na mulak mangolu Jesus Kristus di ari patoluhon, nungga ditaluhon sorop ni dosa dohot hamatean i. Ndang hamatean i be na gabe ujung ni ngolu ni angka naporse i alai mangkirim di hangoluan sogot na pinarade ni Debata di angka na porsea di Ibana. Asa on do Asi ni Roha ni Debata tu hita, on do na gabe impola ni haporseanta di Tuhan i (1 Korintus 15). Ai gabe panean hita di hangoluan na so ra suda i. Asa marhite haheheon ni Tuhan Jesus Kristus dipatuduhon i do panghirimon ni ngolunta tu hangoluan sogot.\nHata sogot martudutudu do i tu tingki na nanaeng ro, ari ni Tuhan i (Parusia) di hamamasa ni paruhuman sogot. Di ari sogot, na jongjong do Kristus manguhumi portibion (1Kor 6:2, Mat 19:28). Di ari sogot i ma jongjong angka na porsea i rap dohot Kristus manguhumi portibion. Jumpang ma pangalaho uhuman moral tu angka na manulak Jesus Kristus naung ro tu tongatonga ni hajolmaon. Jumpang ma pangalaho di si bangso manang horong na dirajumi si uhumon hian (di luar ni Jahudi manang sipelebegu), hape ala di jangkon nasida hata ni Tuhan i gabe taruli asi ni roha ni Debata nasida, gabe sahat tu nasida haluaon i. Jala angka na so ra manjanghon Jesus i di ngoluna, namanulak Jesus, uhuman ni Debata ma jambarna.\nAntong, argahon ma tingki parasi ni roha ni Debata na sahat tu ngolum. Janghon ma hata ni Debata di ngolum jala papatarma haporseaonmu marhite parulaonmu alani Tuhan i. Amen.\nUsul tu acara Minggu:\n1. Marende No. : 565 : 1-3\n2. Agenda : 57/ B2- 77/20\n3. Marende No. : 20: 2 + 5\n4. Patik : I – IV\n5. Marende No. : 681 : 1 – 2\n6. Manopoti dosa : 70/B 9 – 72/C 9\n7. Marende No. : 458: 1 2\n8. Epistel : Roma 5: 1- 5\n9. Marende No. :443 : 1-2\n11. Marende No :789 : 1---\n12. Jamita : Mateus 12: 38 – 42\n13. Marende No : 467 : 1 –\n14. Tangiang Pelean- Ale amanami- Pasu-pasu- Amen\nOleh : Hotman Aritonang\nJamita Epistel Minggu Reminiscere\n“Debata do mamintori hita”\nAsi ni roha ni Debata sambing do molo di pintori hita. Asi ni roha i ima silehon-lehon ni Debata na arga tu hita jolma. Molo didok silehonlehon ndada songon silehonlehon na somal na tatandai rupani i. Ai somalna tutu halak marsilehonlehon tu donganna sian halobian ni sinadonganna do dilehon na gabe asiasina tu angka na pogos. Jala jotjot do jumpang pangalaho na so marlapatan di ibana hian be isarani baju manang barang bekas ima na gabe dilehon bahen pangurupionna tu angka na mangharingkothon, manang ala ni na hona bencana alam manang na hagoran. Asa sahalinari ndada sisongon i ango pangalaho ni asi ni roha ni Debata i. Alai umbahen na gabe didok silehonlehon ni Debata pe i tu hita, ala memang mansai arga situtu do i, ai tung sadia pe arta ni jolma ni portibion godangna tung so tartuhor ni i do asi ni roha ni Debata i. Lapatanna tung so tarasam do arga ni asiasi ni Debata i, jala sasintongna ala ni arganna tung so patut do nian hita molo sian hadirionta sambing marnampunahon, manjalo manang gabe panean di asi ni roha ni Debata na arga i. Alai on do di patupa Debata tu hita ala arga do hita di adopan ni Debata, jala alani holong ni roha ni Debata tu hita gabe dibasabasahon Ibana ma i tu hita (Epesus 2:8-9, Johanes 3: 16). Ima asi ni roha ni Debata.\nOn do pamintorion ni Debata di ngolunta, ai na so patut do hita nian asian ni Debata ala ni dosa ni jolmai, ai ingkon sirimasan ni Debata do nian hita alani dosa i, ingkon hamatean do nian jambar ni jolma i ala ni dosa i ai upa tinuhor ni dosa do hamatean ( Rom 6: 23). Alai ala ni balga ni asi ni roha ni Debata di ngolunta gabe dipintori, dibenarkan, dilayakkan hita (Johanes 3: 16). Asa hape ndada alani parulaonta na naeng sipangasahonta alai tung asi ni roha ni Debata sambing do. I do umbahen na ni dok ni si Martin Luther : “ Sola Gracia”, paboa holan asi ni roha ni Debata sambing do sipangasahononton. Asa marhite pamintorion ni Debata i ma dibagasan asi ni rohaNa i gabe dipaimbaru saluhut ngolu ni angka na porsea i di Ibana. Panghorhon ni pamintorion ni Debata dingolunta, dipapatar i ma tu hita hasintongan ni hajongjonganta songon parnampunaon ni Debata hita. Jala laos ihut tu si ma hapataranna ima naung mardame hita dohot Debata marhitehite Jesus Kristus. Asa holan marhite Jesus Kristus sambing do jumpangan asi ni roha, jumpangan pamintorion, jumpangan hasintongan ni hajonjongan ni ngolu, jumpangan dame ngolunta i (Johanes 14: 6). Holan Ibana do na gabe parhiteanta na sintong tu Debata.\nMolo di tradisi ni Padan na robi, asa boi jolmai marsaor dohot Debata na badia i, ndang boi jolma i sian hadirionna langsung manghatai, marsaor dohot Debata. Alani do ringkot parhitean, perantara. Parhitean ni bangso Israel manghatai, marsaor dohot Debata ima marhite na pinillit ni Debata, na pinabangkit ni Debata di tongatonga nasida Malim. Malim i do na gabe parhitean na mewakili bangso Israel ro mandapothon Debata di bagasan habadiaonNa. Alai ipe ingkon jumolo do nang Malim i pasahathon pelean hasesaan ni dosana tu adopan ni Debata, ala jolma pardosa do nang malim i (3 Musa 16), dung pe i boi ma ibana pasahathon pelean ni bangso i.\nHasisingkop ni Hamalimon i jumpang do i dibagasan hadirion ni Tuhan Jesus Kristus. On do hasurungan ni Jesus Kristus na gabe parhiteanta tu Debata, ai Ibana do malim na sintong i (Heber 5:10 ; 9:11). Jesus Kristus do parhitean ni Debata tu hita jolma papatarhon hamuliaonNa, HasangaponNa, Huaso nang HarajaonNa, sangkap dohot lomo ni roha ni Debata. Alai laos huhut do nang Jesus Kristus sandiri do nang na gabe parhitean ni saluhut hajolmaon na dibagasan dosa i asa jumpangan haluaon, i do na pinatupaNa marhite pelean pardengganan sahali tu saleleng ni lelengna dibagasan diriNa sandiri marhite hau pinarsilang i. Alani dosa ni hajolmaon i do umbahen na mate tarpajal Jesus di hau pinarsilang i ima pardameanta tu Debata. Ai marhite mudarna na durus di hau pinarsilang i gabe diburi saluhut dosanta. Marhite diri ni Tuhan Jesus di gohi saluhutna na ni dok ni patik i ( Galatia 4: 4-5)\nAsa hamu angka dongan, on do pamintoron ni Debata di hita, marhite Jesus Kristus gabe bongot hita tu asi ni roha ni Debata, manghirim disiteanon sogot sihirimon i marhite haporseaonta. Haporseoan ima silehonlehon ni Debata na arga nang tu hita jolma. Alai anggo haporseaon i, pos ni roha do i di angka sihirimon, jala pamotoan na tontu taringot tu na so niida (Heber 11 1). Haporseaon i tubu sian panangihononta di hata ni Debata do (Rom 10: 17), asa marhite panjanghononta di hata ni Debata do taboto tangkas sihirimon na pinarade ni Debata di angka na porsea di Ibana. Alai nang ngolu ni halak na porsea i, naung pinintoran i pe na ingkon mardalan do nang ibana manuju tu hatotoras ni haporseaon, dang pasif alai ingkon pro aktif. Lapatanna dibagasan ngolu ni na porseai jumpang do di si sada proses ni haporseaon. Proses i ima mangadopi haporsuhon asa tu habengeton ni roha, sian habengeton ni roha gabe marhatauon, sian marhatauon i gabe togu ma tu ngolu pangkirimon.\nMolo di dok haporsuhon, ndada na martudutudu tu hapogoson ni ngolu i ala ni ekonomi, alai na martudu tudu do i tu angka parporangan ni haporseaon ala halak Kristen ibana, songon na masa na niadopan ni huria na parjolo i, ala ni haporseoanna di Tuhan Jesus kristus godang do haporsuhon na ni adopan nasida alani haporseaonna di Tuhan i pola do sahat tu na adong agoan hosa ala halak Kristen nasida (Ulaon Apostel 5: 55 - 57). Asa nang pe ro angka haporsuhhon i ndada gabe sumurut angka na porsea di Tuhan i, ndada gabe mandele alai lam togu do nang hiras ni rohana di Tuhan i, di habengethon nasida do i ala tangkas di boto nasida upa sihirimon ni haporseaon i na pinarade ni Tuhan Jesus Kristus di angka na maniop haporseaonna ro di ujungna di Ibana (Pangungkapon 2: 10c). Asa halak na mangolu dibagasan Kristus sai marlas ni roha do i mangkirim, marbenget ni roha di haporsuhon jala jugul di tangiang (Roma 12: 12). Ai tangiang do dalan mangido gogo dohot pangurupion sian Tuhan asa pinargogoan ni Tondi Porbadia i hita mangalehon alus na patut di angka siparungkilhonnta.\nAntong halak naung pinintoran ni Debata ima halak naung manjanghon Jesus Kristus dibagasan ngoluna, na marsihohot so mubauba haporseaonna dibagasan asi ni roha ni Debata na sahat di ngoluna. Amen.\nUsul tu Acara Partangiangan:\n1. Marende No. 754: 1- 2\n2. Agenda : 57 /2 – 77/22\n3. Marende No. 194 : 1 - 2\n4. Turpuk Sijahaon: Mateus 12: 38 - 42\n5. Marende No. 826: 1 - 2\n6. Jamita : Roma 5 : 1 – 5\n7. Marende No. 183: 1 + 3\n9. Marende No. 763 : 1 - 2 ( P. Pelean)\n10. Tangiang Pelean – Ale Amanami – Pasupasu. Amen\nDiposting oleh Bahan sermon jamita di 11.00\nSebuah kata bijak mengatakan;”Allah tidak mengasihi kita karena kita berharga. Kita berharga karena Allah mengasihi kita”. Dalam hidup ini ternyata tidak ada yang dapat kita banggakan; diri kita, keahlian/ilmu pengetahuan, kekuatan, pekerjaan, kedudukan/jabatan, harta atau kekayaan dan lain-lain, kecuali kedaulatan, kekuasaan,kemuliaan dan kasih karunia Allah. Manusia sering keliru dalam hal meliat,memilih,menilai,memutuskan sesuatu hal,baik benda/barang apalagi tentang diri seseorang. Manusia selalu melihat dari latarbekang kehidupan pribadi atau keluarga dan tempat tinggal. Ketika Filipus menyaksikan tentang Yesus kepada Natanael, seketika itu juga Natanael berkata; ”mungkinkah sesuatu yang baik datang dari Nazaret”? (Yoh.1:45-46). Hal ini adalah merupakan fakta,yang selalu mempengaruhi kehidupan manusia.Nina kuan-kuan Karo,”Labo kulit nentuken isi”artinya bukan hal lahiriah atau duniawi yang mempengaruhi dasar iman percaya kita kepada Yesus sehingga kita mau mengikut Dia,tapi oleh kuasa dan kasihNya yang dinyatakan melalui pekerjaan atau pelayananNya.\nYohanes 1:43-51 adalah lanjutan dari proses pemilihan murid-murid Yesus yang pertama yaitu Andreas dan Petrus.Kemudian Yesus berangkat ke Galilea dan bertemu dengan Filipus dan berkata kepadanya:”ikutlah Aku”.(ay.43-44).Panggilan kepada Filipus disampaikan Yesus secara mendadak ketika itu.Dalam hal ini,Yesus menyatakan kekuasaan dan kedaulatanNya memilih para murid-muridNya.Seperti halnya perintah Yesus dalam Yohanes 15:16,”Bukan kamu yang memilih Aku,\nTetapi Akulah yang memilih kamu”.Dengan demikian gereja sebagai orang percaya ,anggota jemaat,pengurus katagorial,Pengurus lembaga ,Pt/Dk,Pdt,dan lainya hendaknya menghargai dan bertanggungjawab dalam tugas dan pekerjaannya dalam mewujudnyatakan kasih dan keselamatan Allah di dunia ini.Band.1Koritus 9:16-17 “Memberitakan injil adalah keharusan bagiku.Celakalah aku,jika aku tidak memberitakan injil….pemberitaan itu adalah tugas penyelenggaraan yang di tanggungkan kepadaku.”\nPengakuan iman Natanael menumbuhkan ketaatannya untuk menerima dan mengikut Yesus,sebagai murid.Sukacita dan hidup yang kekal bagi orang yang percaya kepada Yesus Anak Allah.(1 YOH.5:11-12).Janji akan penglihatan akan kuasa Anak Allah akan di saksikan oleh Natanael.\nPangilan atau pemilihan murid bukan berdasarkan kelebihan tapi berdasarkan. Kemauan dan kesetiaan dalam melakukan tugas panggilan Allah.\nSetiap orang yang percaya kepada Yesus Anak Allah, ia adalah anak-anak Allah . Dan senantiasa siap untuk dibentuk, diubah dan di tahirkan tanpa di pengaruhi. Oleh keinginan secara lahiriah dan dunia ini.\nDengarlah sapaan Yesus: Ikutlah Aku. Mengikuti Yesus adalah merupakan suatu komitmen dalam hidup (Bnd. Yosua 24: 15)\nDiposting oleh Bahan sermon jamita di 05.12\nLabel: Thn 2011\nSERMON JAMITA TU MINGGU 25 TRINITATIS, 21 NOPEMBER 2010\nSurat 2 Korint songon na tatanda nuaeng on, hadomuan ni manang piga surat do i, na tinongos ni si Paulus tu Korint sadalan tu pangalaho ni pardomuan dohot parsaoranna na mubauba tu huria na di huta i. Na ro do tu huta i angka ‘parbarita na uli’ na asing. Disegai nasida do pardomuan ni si Paulus tu huria i, ai didok do na so apostel na tutu ibana, ai ndang tarida ninna di ulaonna tanda ni apostel na sintong. Angkup ni i, adong hian do tahi ni si Paulus naeng manopot huria i, alai gabe ndang tarpatulussa. Dipabalgabalga nasida ma i, didok ma ibana halak na martahi sian neang ni rohana jala marguru tu sibukna (pat.2 Kor.1:12). Ala ni i lam sega ma parsaoran apostel i tu huria i. Ihut tusi, adong ma angka usaho tu pardengganan na pinatupa ni apostel i, i ma marhite panopoton, marhite utusan dohot surat. Hombar tu perkembangan, ditongos ibana ma manang na piga surat tu huria i. Di mulana maol do, alai di pudi marparbue do angka usaho i, muba do roha halak Korint jala diokui muse otoritas haapostelon ni si Paulus. Dung mate apostel i, dipasada huria i do muse angka suratna i. Ndang dikompilasi, alai diedit gabe sada hasadaon na utuh. Ala ni i ndang jumpang hita be isi lengkap ni surat i sadasada. Dung i ditambahon do muse tusi sada surat, i ma surat umum ni si Paulus tu angka huria na di Akhaya na taringot tu kolekte na tu huria Jerusalem, i ma 2 Kor.9. Punguan ni angka surat i ma muse na gabe digoar 2 Korint di kanon Padan na Imbaru. Tema pokokna, i ma pembelaan taringot tu haapostelonna. Ala ni ‘paraloanna’ tu huria i, di suratna i, tarpaksa do ibana godang manaringoti dirina, manaringoti pengalamanna, hasurunganna, dohot sitaononna. Songon i pe i, ndang surat pribadi i, surat huria do. Panaringotion di dirina dijalin do i dohot bahasan teologi angka na arga.\nDi hata Batak, ulu ni turpuk on: Sihol ni roha di daging na imbaru. Tarmasuk tu hasadaon na umbidang do i, i ma: Pembelaan taringot tu tohonan haapostelon (2:14-7:4). Di jolo (4:7-18), ditaringoti do sitaonon ni haapostelon i. Ndang holan ala ni paraloan sian duru i, alai tarmasuk hakikat ni haapostelon i do i. Hamamate dohot hangongolu ni Kristus, i do sintuhu ni Barita na Uli i. Ala ni i, pamaritahonon di Barita na Uli i ndang boi i sepi sian pamaritahonon di hamamate dohot hangongolu ni Kristus i. Alai ndang sae i dibaritahon holan marhitehite hata, ingkon dohot do marhitehite ngolu. Hombar tusi didok si Paulus na dipausungusung ibana do tongtong hamamate ni Jesus i di dagingna, asa gabe patar nang hangongolu ni Jesus i na laos tong dipausungusung ibana di dagingna (4:10). Jadi sitaonon i hapataran ni hamamate ni Kristus do i di daging ni apostel i. Alai di na so binasa ibana di sitaonon i, i ma tandana na laos manggomgomi do di ibana hangongolu ni Kristus na manuju tu hangongolu na imbaru, na manongtong ro di saleleng ni lelengna. Na manghirim do si Paulus disi, gabe ndang marnaloja ibana mamaritahon Barita na Uli i. Pingkiran i ditorushon dope di turpuk on.\nDi ay.1, ditaringoti si Paulus do parasingan (kontras) ni ngolu sinuaeng on tu na naeng ro. Taringot tusi, dipangke do gombaran angka na suman tu na jumpang di filsafat Gorik. Mangihuthon filsafat i, dua bagian do jolma i, i ma daging dohot tondi. Na sian portibi on do daging i, na jahat jala na laho salpu; alai na sian ginjang do anggo tondi i, sian debata; na badia jala na ilahi. Na tarhurung tondi i di bagasan daging na jahat i. Tujuan akhir ni tondi i, i ma na malua sian hurungan daging i, dung i mulak tu debata, haroroanna i, jala i ma na ginoaran haluaon ni tondi. Mamangke gombaran na marasing, sambolus idaon, sai hira na ditohoi si Paulus do dison pingkiran i. Sai hira na naeng sejajarhononna do daging tano on tu lapelape, pangisina tondi; daging na imbaru sogot i tu bagas, jala pangisina laos tondi na sasada i. Sasintongna, pingkiran sisongon i sangat asing do i di hata ni Debata. Ndang ditanda Bibel pingkiran taringot tu dikhotomi ni manisia, i ma daging dohot tondi; alai sisada hasadaon (totus homo) do jolma i, i ma daging jala tondi, tondi jala daging. Hibul do jolma i madabu, hibul diuhumi jala mate, ndang holan dagingna; laos songon i hibul do ditobus jala dipalua, ndang holan tondina. Jadi na naeng ondolhonon ni si Paulus dison parasingan ni ngolu sinuaeng on do dohot ngolu na naeng ro sogot i. Taringot tusi, dipatudos do i tu parasingan ni parmianon na di lapelape dohot parmianon na di bagas. Somalna, bangunan sementara do lapelape, bangunan na menetap (permanen) do ia bagas; tempat tinggal sementara do lapelape, tempat tinggal tetap do anggo bagas. Halak Israel rupani, sapanjang pardalanan sian Misir tu Kanaan, mian di lapelape do nasida, di kemah na setiap saat siap dibongkar. Songon i ma pangalahona, parsatongkinan do ngolu na mardaginghon daging tano on, alai manongtong do anggo ngolu na mardaginghon daging na imbaru i. Di na ro tingkina, marujung do sinuaeng on, mate; alai di ari parpudi, paheheon ni Debata do i muse di bagasan rumang na imbaru. Panghirimon na tontu do i di Apostel Paulus dohot di angka donganna. Ala ni i do asa so marnaloja nasida manghatindanghon Barita na Uli i.\nSaleleng dison, marhoi do na porsea i. Boasa? Parjolo, ala ni haporsuhon na mangonai tu nasida (pat.4:17). Nunga nidok, sitaonon i huhut do i songon hataridaan ni hamamate ni Jesus di daging ni na porsea i (ida Patujolo). Na marlapatan ma i, lam jonok do saluhut tu hamatean, lam tunduk tu habusuhon (pat.Rom 8:20). Paduahon, ala ni sihol ni rohana tu na sian ginjang i. Nunga laos nidok, hangongolu ni Jesus i pe dipausungusung na porsea i do di dangina. I do na gabe gogona pausungusunghon hamatean i, na manjamin so gabe mago boti nasida manang binasa. Sambolus, sangat tidak memuaskan do na mangolu di ketegangan antara ni hamatean dohot hangoluan songon i. Nda ingkon hangoluan i do na monang? Molo i do, boasa ingkon jolo tunduk saluhut tu habusuhon? Nda dumenggan do nian molo pintor dipataripar tu hangoluan i so pola ingkon mamolus hamatean? Taringot tu hatataripar tu ngolu na naeng ro i, di ay.2 on mimbar do panggombarhon ni apostel i sian na di ay.1 i, ai dipangke do hata solukhononhon (mengenakan). Sian ay.3-4 torang do sangkapna, i ma na patudoshon ngolu i tu na marabit. Dison pe, na manginjam do si Paulus di gombaran na jumpang filsafat Gorik. Hombar tu na nidok nangkin (ida ay.1), di hamamate ni jolma i, malua do tondi i sian hurungan daging na jahat i, dung i mulak ma tu debata haroroanna i. Ndang marholiholi, ndang marsibuk, ndang marrumang. I ma na nidokna ketelanjangan jiwa. Mamangke pingkiran i songon bingkai ni panindangionna, digombarhon si Paulus do, di portibi on marpahean daging tano on do jolma i, daging na lam buruk jala na laho mate; alai di ari sogot i, pangkeonna ma na sian ginjang i, i ma daging haheheon na manongtong ro di saleleng ni lelengna. Jadi, ndang songon na piningkir ni halak Gorik i, gabe angka tondi na marsaemara jolma i disi, angka na tanpa bentuk. Porsea situtu do si Paulus disi umbahen na didok: “Ai nda tung songon na marsaemara hami tardapot disi, tung marabit do.” Marningot siholna sandok marhoi ma rohana naeng gira sahat tusi so pola mamolus hamatean. Sihol dohot hoihoina i na marpardomuan do i tu panghirimon ni rohana na di tingki ngoluna dope ro Kristus i paduahalihon (pat.1 Kor.15:51-52;1 Tes.4:15).\nNdang tubutubu ni roha ni jolma i, ndang nipi manang parbue ni perenungan ala ni sihol ni rohana tu na dumenggan, alai pamotoan na sian Debata do i. Ibana do na paradehon jolma tusi marhite na manuanhon haporseaon. Tu sangkap i, diusehon do Tondi Porbadia tu jolma. Marhitehite Tondi Porbadia i gabe tontu jala pasti do pemilikan ni jolma di na imbaru i. Hombar tusi ma digoar Tondi Porbadia i dison patujolo, lapatanna uang muka. Marhitehite na manggarar uang muka dipastihon manang dijamin do na ingkon adong panggararan na mangihut. Molo so i, seang do antong uang muka i. Songon i, molo pola diusehon Debata TondiNa na badia i tu jolma, dipaian jala mangula di bagasanna laho patupahon haimbaruon dohot manubuhon tu bagasan haporseaon, tung tagamon ma so paujungonNa i manogihonsa sahat tu hangoluan sogot?\nAla ni i, “pos do rohanami tongtong,” ninna apostel i, lapatanna marsihohot di bagasan panghirimon, sabar jala togu rohana, ringgas mangulahon panjouonna, ndang marsak jala ndang mandele. Dao dope nian na porsea i sian Tuhan i, lapatanna di portibi on dope jala di bagasan daging; di gomgoman ni kefanaan jala tunduk tu habusukon. Di keadaanna na songon i, sai manosak jala mangonai dope sitaonon dohot haporsuhon. Alai panghirimon di hamuliaon sogot i, tuk do manubuhon habengeton dohot parsihohoton.\nPingkiran taringot tu hadaoon sian Tuhan i, diuduti dope di ay.7, didok: “Ai di bagasan haporseaon do hami, ndada dope di bagasan na marnida.” Keadaan na di bagasan daging na laho salpu (fana), na mangigil haporseaon do i, ndada na mengandalkan parnidaon. Molo mengandalkan parnidaon do antong, ndang tagamon so marujung i di pandelean, ai kefanaan i do na nalnal tarida jala manggomgomi saluhut. Alai molo lam surut jala lam tanggal pe daging i, ala ni haporseaon i tangkas do botoon ni na porsea i paboa na so i ujungna, alai adong do haheheon dohot hangongolu na manongtong. Haporseaon i do na tuk mandodo i, ai haporseaon i pos ni roha do i di angka sihirimon jala pamotoan na tontu taringot tu na so niida (Heb.11:1).\nMarningot sihirimon i, “lam pos do rohanami,” ninna si Paulus muse di ay.8. Na nidokna, lam togu rohana jala lam marsilohot tusi. Ndang parsoalan be di ibana mate. Nian, di jolo didok, tagonan do di rohana unang jolo mate, alai dilampishon ma daging na imbaru i tu daging na olo mate i, asa dibondut hangoluan i hamatean i. Alai – sahali nari – marningot sihirimon i, nunga lasan rohana bungkas sian daging on, lapatanna rade jala las rohana mate.\nAlai panghirimon di na imbaru i ndang paloashon na porsea mansohot sian panghobasion dohot panindangion. Sabalikna do tahe, saleleng dipaloas Tuhan i, lapatanna saleleng di bagasan daging ingkon tongtong do halashonon jala hasiholanna panghobasion dohot panindangion i. Dohot hata na asing, ndang gabe halomohononna hamatean lobi sian hangoluan, alai ingkon di ketegangan antara ni na malungun mate dohot marlomo ni roha mangolu do. Taringot tusi, di suratna na tu halak Pilippi didok si Paulus do: “Duansa do manosak ahu: Malungun do ahu borhat, asa rap dohot Kristus; ai dumenggan situtu do i. Alai rumingkot do mian di bagasan daging ala ni hamu” (Plp.1:23-24). Na nidokna, ala ni panghirimon i lasan do rohana mate; alai demi panghobasion di huria i, rumingkot dope ibana mangolu. Angka na marlas ni roha mangolu jala na mamangke hangoluanna tu panghobasion dohot tu panindangion, angka i do na na gabe halomoan di roha ni Tuhan i di ngolu on dohot di tingki sogot.\nDi ay.10 diondolhon, andorang so sahat tu haimbaruon i, adong do jolo paruhuman. Disi, ndang holan si Paulus, alai ganup do ingkon mampartanggunjawabhon manang songon dia ibana mangolu. Nasa na mangolu di bagasan haporseaon jala na mamangke ngoluna tu panghobasion dohot panindangion di Kristus i, i do na targoar siulahon na denggan. Halomoan ma i di Tuhan i, jala manjalo di hangoluan na di bagasan daging na imbaru i. Sabalikna do angka na mangolu so di bagasan haporseaon, targoar siula na roa do i jala hona uhum tu hamagoan na saleleng ni lelengna, ai nasa na so tubu sian haporseaon dosa do i (Rom 14:23). Ndang na mandok na niomo ni ulaon do hangoluan sogot i, ndang; asi ni roha ni Debata sambing do i, ai gogo laho mangulahon na denggan i pe, na sian Ibana do. Jadi molo dilehon pe hangoluan na imbaru i, asi ni roha do i, basabasaNa sambing.\nAri on, Minggu 25 dung Trinitatis, tongon do Minggu Ujung ni Taon Parhuriaon. Goarna i do daina, di minggu on marujung ma taon parhuriaon na tadalani on, dung i di Minggu na ro, di Advent-I, datdatanta ma muse pardalananta i, di Taon Parhuriaon na imbaru. Songon taon na sai marujung i, sude do ingkon marujung. Portibi on ro di isina sude, marujung do; ngolunta pe marujung do. Hombar tusi, Minggu Ujung ni Taon Parhuriaon songon on, laos ditontuhon angka ama ni huria do gabe Minggu Parningotan di Angka na Monding. Aha do lapatan ni i?\nDi Konfessi ni hurianta HKBP taon 1996 didok do songon on: “Dipatupa huria i do parningotan di angka na monding laho padungohon haporseaonta marningot ajalta sandiri huhut pahothon panghirimon di hamonangan ni Kristus na manaluhon hamatean, songon i nang panghirimon di banua ginjang sambulo ni tondinta dohot di hadodomu ni na porsea i dohot Tuhan Debata sahat tu na ro Jesus Kristus paduahalihon.” Sian i torang, godangan marhahonaan tu hita do parningotan i jala godangan mamereng tu jolo. Marhite na marningot donganta angka naung jumolo monding i, naeng gabe tarsunggul do rohanta marningot hamamatenta be, ai songon nasida, mate do hita muse. Alai molo mate hita, tu dia do hita? Mangalusi i, naeng marsiajar do hita sian turpuk jamita di hita ari on.\nDidok si Paulus nangkin: “Ai on do huboto hami: Di na tanggal bagas parlapelapeannami na sian tano on, adong ma di hami inganan na sian Debata, bagas na so pinauli ni tangan, na mian salelenglelengna di banua ginjang i.” Sada panindangion haporseaon do i sian apostel i di na mengalami kefanaan ni ngolu. Songon jolma na somal manang pe songon apostel ni Tuhan i lam tu burukna do ngoluna ariari, lam manjonok tu hamatean. Anggo di pangantusion ni halak satingkina, angka jolma na marsitiopan tu filsafat Gorik, hamatean i do ujung ni saluhut. Molo mate jolma, songon i ma mangihuthon poda i, sae ma saluhut; busuk ma dagingna, mulak ia tondina i tu haroroanna, ndang marholiholi, ndang marsibuk, tanpa bentuk, tanpa daya jala marsaemara, ndang adong sihirimon. Maradophon i, dihatindanghon Apostel Paulus do, ia monding pe jolma adong dope sihirimon. Sintong do, ala ni dosa i, tunduk do sude tu habusukon. Alai ala ni asi ni roha ni Debata na di bagasan dohot na marhitehite AnakNa, Tuhan Jesus Kristus naung ro tu tano on, nunga dipadiri haluaon di angka na porsea. Nunga mate Kristus i, hehe jala mangolu. Marhitehite hamamate dohot haheheonNa i ditaluhon do hamatean i. Ala Ibana, angka na mate di bagasan haporseaon pe hehe do muse di bagasan daging na imbaru, daging haheheon na mian ro di saleleng ni lelengna di banua ginjang i.\nNa gabe apulapul jala sipapos rohanta ma i di hita di Minggu Parningotan di Angka na Monding on. Molo taingot nuaeng donganta na porsea angka naung pajolohon sian hita, molo marhohondo pe hita marningot angka na itahaholongi, angka sisolhot, haha anggi, iboto manang natorasta angka naung jumolo monding, taboto ma ndang na tu dia jala ndang na mago nasida, alai di bagasan pangaramotion ni Debata do nasida tongtong. Ndang gaitgait i, alai hasintongan do molo didok di liturgi pananomon i: “Tuhan Debata na manompa ho, dohot Tuhan Jesus Kristus na paluahon ho sian dosa, dohot Tondi Porbadia na manjou ho tu hangoluan na so ra suda, i ma mangramoti orbuk ni bangkem paima ro ari parpudi.” Laos songon i ma nang di hita, molo lam suda pe gogonta jala lam tanggal hita sian daging on, dung i di na ro muse tingkina marujung pardalananta di portibi on, pos ma rohanta manghirim na ramotan ni Debata do orbuk ni bangkenta, dung i paheheonNa do hita di ari parpudi di bagasan daging haheheon laho manjalo hangoluan na manongtong, na so marujung be saleleng ni lelengna. Ala ni i – sahali nari – Barita na Uli ni Minggu Parningotan di Angka na Monding on manghatindanghon tu hita: “Di na tanggal bagas parlapelapeannami na sian tano on, adong ma di hami inganan na sian Debata, bagas na so pinauli ni tangan, na mian salelenglelengna di banua ginjang i.” Alai songon dia do hasasahatta tu haporseaon sisongon i?\nTaringot tusi didok si Paulus do di jamita on: “Alai na patauhon hami tusi, Debata do i, dung jolo dilehon tu hami Tondi i, patujolona i.” Na nidokna disi, haporseaon na taringot tu hangoluan sogot i ndang tubutubu ni roha ni manisia i, ndang nipi manang parbue ni perenungan ala ni sihol ni rohana tu na dumenggan, alai pamotoan na sian Debata do i. Ibana do na paradehon jolma tusi. Tu sangkap i, diusehon do Tondi Porbadia tu jolma i, dipaian di bagasanna asa mangula patupa haimbaruon dohot manubuhon tu haporseaon. Marhite i gabe pasti do pemilikan ni jolma di hagoluan sogot i. Hombar tusi, digoari do Tondi Porbadia i dison patujolo, mandok uang muka. Marhite na manggarar uang muka dijamin do na ingkon adong pelunasan, ai molo so i, siseasea do uang muka i. Songon i, molo pola dipaian Debata TondiNa di bagasan jolma, tung tagamon ma so paujungonNa i manogihonsa sahat tu hangoluan sogot? Ala ni i pos do roha disi. Nang pe so tarida dope, baliksa tahe kefanaan i dope na nalnal sian ari tu ari, ndada i ujungna, alai hatongtonggon do na monang ro di salelenglelengna. Haporseaon i do na tuk mandodo i, ai haporseaon i pos ni roha do i di angka sihirimon jala pamotoan na tontu taringot tu na so niida (Heb. 11:1). Marningot i, manang sadihari pe ro panjou ni Tuhan i, ndang mabiar be na porsea i, alai di bagasan pos ni roha nama manjalo dohot mamongoti hamateanna.\nI ma muse apulapul jala sipapos rohanta di Minggu Parningotan di Angka na Monding on. Ndang na sian jolma, alai na sian Debata do panghirimanta i. Maol do i siat tu roha ni jolma, angka na mengandalkan parnidaon manang kenyataan empiris. Ala kefanaan i do na nalnal sian ari tu ari, gabe ndang tarjalosa haadongon ni haheheon dohot hangoluan sogot. Halak na kuno, manang pe na moderen. Di sada laporan penginjilan sian tingki na galia tarjaha do na marjamita do sahali sahalak parbarita na uli di sada luat, ditaringoti do haheheon sian angka na mate. Simpul na marjamita i manungkun ma sada halak, didok: “Nunga piga halak naung hehe sian na mate jala nunga hea diida ho sada sian i?” Alus ni parjamita i: “Ndang dope.” Dung i, mengkel ma na manungkun i, didok: “Nunga huboto hian ingkon i alusmu, ai dijamitahon ho pe i, ndang ala na adong haheheon i, alai ala na didok halak do i tu ho.” Di roha ni angka ompunta pe, ndang adong sihirimon do balik ni hamatean i, ai didok do: “Langge luluk, mate busuk, sae.” Ala ni i, di na marjamita sahali parbarita na uli di sada huta, didok sada sian angka ompunta do: “Aha nimmu, hangoluan na saleleng ni lelengna? Ah, ndang adong i. Anggo di rohangku, gadong do hangoluan na saleleng ni lelengna, ai molo dung hinali parbuena, tarsuan dope andorna.” Laos songon i do di tingki na maju on, sai marmullopan do halak na marsitiopan tu saiens manang ilmu pengetahuan sambing angka na mandok na so adong hangoluan di balik ni hamatean. Di nasida, songon pinahan do jolma i, molo mate, sae ma sude, ndang adong be sihirimon. Jamita ari on ma na gabe gogonta mangadopi angka sipangalilu sisongon i. Ndang adong sigangguhonon taringot tu haheheon dohot hangoluan sogot i, ai na sian Debata do i. Alai boha do asa partohap hita disi?\nTaringot tusi didok si Paulus do: “Ala ni i huhut huringkoti hami, naeng halomoan ni rohaNa hami, manang naung sahat tu sambulo, manang di pardalanan dope.” Molo naeng parjambar halak di hangoluan dohot haimbaruon sogot i ingkon halomoan do ibana di Debata. Songon dia ma tarpatupa i? Ingkon pangkeonna ngoluna na fana i tu na denggan, unang tu na roa. Deba sian ulaon na denggan i, i ma na patupahon panghobasion dohot panindangion di goar ni Tuhan i. Angka na masihol di haheheon dohot hangoluan sogot i ingkon mangolu do di ketegangan antara ni na maimaima di haroro ni Kristus dohot na patupahon angka panghobasion dohot panindangion di goarNa. Taringot tu saluhutna i ingkon gabe patar do saluhutna sogot di jolo ni habangsa paruhuman ni Kristus i. Angka na mangolu jala mangula di bagasan haporseaon, manjalo di hangoluan dohot daging na imbaru i. Sabalikna do angka na mangolu jala na mangula so di bagasan haporseaon, targoar siula na roa do i jala hona uhum tu hamagoan na saleleng ni lelengna, ai nasa na so tubu sian haporseaon dosa do i (Rom 14:23).\nApala i ma joujou na mansai ringkot parrohahononta sian jamita Minggu Parningotan di Angka na Monding on, naeng hita gabe halomoan di roha ni Debata. Ndang masalpuhu ia nidok, mansai jotjot do hita ummanat mamingkirhon naeng gabe halomoan hita di jolma asa di Debata; tumangkas manjamothon asa unang tarhartuk panghilalaan ni dongan sian na mangaramothon unang gabe tarrimas nian Debata. Baik taringot tu na mangolu, laos songon i do nang taringot tu na mate. Taparrohahon ma rupani, molo monding natutua, tung mansai radot do ianakhonna di ruhut ni adat dohot hasomalan, ndang maralangalang na deba patupahon saluhut asal sonang roha ni raja adat, dongan sahuta, dongan tubu, boru, hulahula dohot angka na asing jala dipuji huhut diparhatua nasida; alai ndang sai apala songon i anggo taringot tu na marhahonaan tu hata ni Debata. Mardomu tusi, ganup hita on patut do marsiajar sian barita ni halak na mora dohot si Lasarus na pogos. Mate do\nsi Lasarus i, ndang adong barita taringot tu hamamatena; ditanom do ibana manang na ditimpalhon songon i tu ronggangronggang, ndang dipaboa. Alai na pasti, diboan angka surusuruan do ibana tu ampuan ni si Abraham. Mate ma dohot na mora i jala ditanom. Ala ni morana, tontu di bagasan hatongamon; torop paningkir angka na papujipuji ibana. Alai marisuang, tu banuatoru do ibana. Songon i ma angka na gabe halomoan di jolma, alai ndang halomoan ia di Debata. Tapasiding ma na songon i, alai tapareahi ma asa gabe halomoan hita di Debata, tapangke ma ngolunta tu na denggan, tu panghobasion dohot tu panindangion di Tuhan i.\nDiposting oleh Bahan sermon jamita di 06.34\n“ Aku, Mamaku dan Dokter Penyelamatku”\nMazmur 23:1-6 “TUHAN adalah gembalaku, takkan kekurangan aku. Ia membaringkan aku di padang yang berumput hijau, Ia membimbing aku ke air yang tenang; Ia menyegarkan jiwaku. Ia menuntun aku di jalan yang benar oleh karena nama-Nya. Sekalipun aku berjalan dalam lembah kekelaman, aku tidak takut bahaya, sebab Engkau besertaku; gada-Mu dan tongkat-Mu, itulah yang menghibur aku. Engkau menyediakan hidangan bagiku, di hadapan lawanku; Engkau mengurapi kepalaku dengan minyak; pialaku penuh melimpah. Kebajikan dan kemurahan belaka akan mengikuti aku, seumur hidupku; dan aku akan diam dalam rumah TUHAN sepanjang masa”.\nasih begitu melekat dalam ingatanku cerita mamaku, tentang kisah hidupku pada masa kecil dulu. Kala itu aku masih siswa di SGH ( Sekolah Guru Huria) di Seminarium Sipoholon Tarutung. Entah apa yang membuat mama sehingga ia menceritakan kisah ini, namun mama berkata “ Hotman, sebenarnya namamu bukan hotman, tetapi Brintor!”. Seketika aku merasa aneh mendengar nama itu, sebab selama ini mama dan bapak ku yang kerja di Kepolisian RI, bahkan saudaraku yang 5 orang itu belum pernah memanggil nama itu. Aku penasaran, “tetapi ma.., namaku hotman, kok mama bilang itu bukan namaku, lalu siapa sebenarnya si Blintor itu ma !?” tanyaku. “Sebenarnya kedua nama itu adalah namamu” kata mamaku mengawali kisahnya.\nulu ketika kau masih kecil, berumur 5 tahun, karena bapak pindah tugas ke Pangururan kita pindah kesana dan tinggal di Asrama Polisi. Suatu sore kira kira jam 5, ketika itu bapak sudah berangkat kerja untuk tugas jaga di kantor Polisi seperti biasanya. Sepeninggal bapak, kamu tiba-tiba sakit dan entah kenapa kamu meninggal dan mama pun menjerit menangisimu dan memanggil-mangil namamu “Brintor…Brintor…!”. Akibat jeritan mama para tetangga dan orang yang hendak mandi ke pinggiran Danau Toba berdatangan ke rumah kita. Para tetangga yang berdatangan melihat kamu lalu memegangi kamu, dan memeriksa keadaanmu. Para tetangga kemudian mengangkati barang keluar, dan membentangkan tikar di ruang tengah, kemudian kamu sudah di letakkan di ruang tengah itu dengan ulos batak yang menutupi tubuhmu. Kemudian melihatmu yang sudah terbujur di ruang tengah itu mama menangis menjerit memanggil namamu, entah itu kebetulan atau tidak ketika mama menangisimu ternyata dokter Lumbanraja (mama lupa namanya) yang hendak mandi ke pinggiran Danau Toba saat itu mendengar tangisan mama. Ia datang melihat apa yang terjadi, setelah ia mendengar berita dari orang yang berkerumun itu, lalu ia tergesa-gesa pergi kerumahnya dan tidak lama kemudian ia datang dengan peralatan dokternya. Selama ini dokter lumbanraja ini yang menangani, bila kamu sakit.\nemudian setelah ia sampai di rumah kita, ia memegang tanganmu, dan menyuruh orang-orang untuk memberikan ruangan, para tetangga yang berkerumunpun member tempat. Dokter Lumbanraja ini membuka peralatan dokternya, ia mempersiapkan alat suntiknya dan mengambil obat suntik dan kemudian menyuntikkan obat itu ketangan dan ke pahamu. Ia menyuntik kamu sampai empat kali, suntikan pertama, kedua dan ketiga kamu belum ada reaksi namun pada suntikan ke 4, tiba-tiba kamu terbangun seperti orang linglung yang baru bangun tidur kemudian kau menangis.\nama menjerit dan memeluk kamu, mama juga berterimakasih kepada dokter Lumbaraja itu dan mama sangat bersyukur kepada Tuhan Yesus karena kasih-Nya memberikan mujizat dan sesuatu yang paling berharga buat mama bahwa anakku yang sudah meninggal Tuhan hidupkan kembali melalui tangan malaikat-Nya dokter Lumbaraja. Kulihat mama menyeka air matanya, ia nampaknya sangat terharu mengenang peristiwa yang terjadi 18 tahun yang lalu itu. Mamaku terdiam sebentar, lalu ia berkata “itulah awalnya pergantian namamu”.\netelah seminggu kemudian beberapa orang tua termasuk opungmu (nenek) mengusulkan untuk menggantikan namamu, karena nama itu katanya memiliki makna dan artinya yang terlalu besar sehingga itu penyebabnya kamu selama ini tidak sehat, memang rejeki bapak dan mama waktu itu lancar tetapi hampir semua yang di dapat hanya untuk uang beraobatmu saja. Melalui diskusi bapak, mama dan sintua lingkungan waktu itu dan juga termasuk dokter lumbanraja itu, akhirnya namamu pun di ganti. Untuk perobahan nama itu mama dulu sudah wartakan di Gereja dan di sesama tetangga dengan membuat pesta syukuran kecil-kecilan untuk berkat Tuhan yang menghidupkan kamu dan untuk meresmikan pergantian namamu dari Blintor menjadi Hotman dan nama itulah yang menjadi namamu seperti sekarang ini. Dan kisah ini pula yang mendorong mama dan bapak sepakat untuk memasukkan kamu ke Sekolah Guru Huria, kata mamaku mengakhiri ceritanya.\nisah ini saya angkat sebagai ucapan syukur saya kepada Tuhan yang telah menganuhgerahkan kehidupan bagi saya hingga saat ini. Tuhan sumber kehidupanku, Gembala yang baik bagiku, yang hadir ditengah perjalanan kehidupanku melalui seorang dokter yang sudah tua, yaitu dokter Lumbanraja. Saya bersyukur kepada Tuhan walaupun Mama dan bapakku sudah pulang kerumah Bapa di surga, namun kasih dan cinta mereka itulah yang menjadi penghiburan bagi kami anak-anaknya sepanjang hidup kami. Terimakasih Tuhan Yesus engkau mengirimkan malaikatmu kepadaku yaitu Bapak, mama dan Dokter Lumbaraja malaikat peyelamatku. Pengalaman ini sangat berharga buat hidupku, seperti pernyataan pemazmur 23 ini, aku hendak menyatakan dan menyaksikan : “ Tuhanlah Gembalaku”. Amin.\nDiposting oleh Bahan sermon jamita di 11.07


Simarmata » GENEALOGI.ID - Pusat Informasi Genealogi Indonesia\nOctober 29, 2016 October 29, 2016 adminMarga\nSecara singkat diurut ma jolo mulai sian Pinompar ni si Raja Batak.\nGuru Tateabulan maranakhon 5 baoa dohot sada boru, ima:\nO. Tuan Binur maranakhon opat anak baoa, ima :\nSorimangaraja maranak tolu jala Omputta ma anak nomor sada sian na tolu i, ima Raja Naiambaton digoari do Ompu Tuan Sorbadijulu manang Suliraja, jala goar matua Ompu Raja Nabolon. SorbadijuIu mempunyai anak lima, jala Omputta ma anak nomor tolu ima Saragitua. Saragitua mempunyai dua anak, ima Ompu Tuan Binur dohot Ompu Saragi. Ia Simataraja ima anak patoluhon sian opat anakhon ni Tuan Binur.\nOmpu Tuan Binur mangalap si Bunga Ria br. Manurung sian negeri Sihotang, jala mamungka huta nasida di Rianiate, goama Huta Namora. Ompu Tuan Binur Raja disegani di daerah tersebut, dengan sambutan dan kehormatan dari penduduk.\nSelama tinggal di Rianiate lahirlah anak opat halak dan boru dua halak, anak tersebut bernama : Lango Raja, Saing Raja, Mata Raja dan Deak Raja. Jala boru na dua i muli ma sada tu Sihotang Marsoit, jala na sadanari tu Limbong na Opatpulu.\nDitingki marujung ngolu Ompu Tuan Binur, sedang denggan do pamatang ni Ompu br. Manurung. Disada tingki manghata-hatai ma anakhon ni Ompu Tuan Binur anak dohot boru. Disi ma disungkun Mata Raja tu hahana dohot ibotona “alamat” dohot nanimatahonna taringot nanaeng tubu sian Ompu br. Manurung dung ditinggalkan Ompu Tuan Binur.\nla, Ompu Simataraja Paralamat jala mempunyai panca indera keenam, na malo jala na tang mar roha huhut ma siboto uhum jala siboto ruhut-ruhut ni adat, tarbarita dihabisuhon dohot hapistaran, gagah berani na so pola mabiar mangadopi na masa, na olo pature-turehon dibagasan dame dohot holong na masihaholongan. Ro ma alus ni hahana na dua mandok : molo anak do na ni deakhon ni Inanta i rap maranggi ma hita tu ibana, alai molo boru do rap mariboto ma hita. Alai anak baoa do na sorang i dibahen ma goarna Deak Raja.\nDipudian ni ari dung balga angginai, dapot ma ari na uli jala ari na denggan dihilala Simataraja ma nunga tingkina ringkot ibana mangkatai rap dohot Anggina Deakraja. Laho pabotohon tu angina i ia arta warisan nunga dibagi-bagi nasida na tolu dohot hahana na dua i, andorang so tubu dope anak sianpudan i. Jadi marbarita ma ibana tu angina i didokma. “Ale anggia haholongan nuaeng nunga balga dagingmu jala nunga natoras umurmu porlu pabotohononku tu anggingku, ia arta warisan nunga hubagi hami na tolu”.\nSai mamasu-masu ma Amanta Debata sai dilehon ma basa-basana di panggabean parhorasan tu hita jala torop pinompar ni anak jala torop pinompar di boru hita tu joloan ni ari on. Dung didok Simataraja songon i, laos jong jong ma si Deakraja huhut marhite tangan na somba laho maniuk osang ni Simataraja hahana i pasahat hata mauliate. Huhut didok: “Ndang tar hatahon ahu be godang ni holong ni roha ni Dahahang na hujalo di ngolungku. Sai horas-horas ma Dahahang, jala ganjang ma umur huhut saur matua ma hamu paihut-ihutonku”.\nPahothon dohot patoguhon holong na masihaholongan, dibahen nasida padan songon on.\nSimataraja dohot si Nadeak sahat tu angka pinomparna sogot na so jadi masihosoman ingkon hotma togu ma sihaholongan.\nMolo si Deakraja dibagas ni Simataraja ingkon anggapon na ibana hima di bagasna sandiri songon i ma sabalikna.\nMolo ro boru Nadek tu bagas ni Simataraja ndang jadi jouhononna boru Nadeak ingkon boru Simarmata ma dohononna manjou.\nPadan on ingkon ma di tonahon tu pinomparna be.\nPinompar ni Si Deakraja ingkon do manjouhon tutur Haha Doli tupinompar ni Simataraja.\nMolo pinompar ni Simataraja ro mangido adong na ringkot di pinompar si Deakraja na so jadi mamorso molo tung adong do tupa.\nMolo di tingkina pinompar ni si Nadeak marpesta marhite mangkuling ogung sabangunang, ndang boi pungkaon Pesta i molo so ro dope pinompar ni Simataraja jala parsidohot manorpor di pembukam ni pesta i.\nDisada tingki dibahen Simataraja ma sada parpunguan dinasida marhaha-maranggi lao patotahon bagian na pinungka ni Ompu Tuan Binur dohot Ompu Saragi Tua na adong ditano Tamba, huhut manangkasi torsa – torsa ni adat si Raja Batak. Dung mangkatai nasida, ditolopi ma Simataraja borhat mandapothon pinompar ni Ompu Tamba Tua ditano Tamba, jala didapot ma disi Sitonggor Dolok, Sitonggor Tonga-tonga dohot Sitonggor Toruan, anak ni Ompu Tamba Tua. Manat do Simataraja mangkatai dohot Pinompar ni Ompu Tamba Tua na tolu i. Ai sai diingot do umpasa na mandok manat mardongan Tubu, elek mar Boru jala somba marhula-hula. Mangalusi sise pinompar ni Ompu Tamba Tua, dialusi Simataraja ma, ima manungkun na pinungka ni Omputta Saragi Tua na adong di Tano Tamba. Dibagasan dos ni roha dipatota ma golat/bagian, ima bagian ni Tamba Tua dipasahat ma tu pinompar na, jala bagian Saragi Tua dipasahat tu Simataraja. Dijou nasida ma Bius Bolon patotahon adat huhut patuduhon hasadaan ni roha nasida. Dipatupa nasida ma mangalahat sada horbo sitingko tanduk sijambe ihur, siopat pusoran, na malo mangarege ditonga ni alaman, patuduhon barita gabe barita horas. Digokhon do pomparan ni Si Raja Naiambaton na humaliang tano Tamba, tarlumobi Saragi Tampak. Denggan do ulaon i mardalan sahat tu ujungna. Jala dimasa ni ulaon i diparate-atehon na torop ido Simataraja, ala tarbarita do tu sude luat ia Simataraja jolma partahi, paralamat jala ulubalang na gogo.\nManghatai ma Simataraja dohot dongan tubuna na adong ditano Tamba, dos ma tahi nasida asa borhat Simataraja tu Rautbosi Simanindo. Dipapungu Simataraja ma sude dongan tubu disi jala mangido sada janji : “Mulai sadarion asa rade hamu ganup dohot paniaran dibagasan pitu ari on ima mamiu tali ijuk sampe sungkup mangalo musu. ” Jala pintor dialusi Turnip-Siallagan ma narade do hami Ampara Si Doli.”</>\nDung pitu ari, dipasingot Simataraja ma dongan tubuna dohot paniaran songon on : “Dibagasan pitu ari on, asa unang hamu haruar sian bagasan Huta on”.\nMulai sian i ma dibahen Simataraja tingkina laho paturehon halak-halak (orang-orangan), tung mansai jorbut idaon ni musu sian nadao manang sian Tao ni Simanindo, laos dibahen do sude halak-halak on martali ijuk sipatogu-toguan, jala dipajokhon dibagasan borngin alai diduduk molo laho tiur ni ari. Disada borngin ro ma musu mandapothon Tao ni Rautbosi. la Simataraja tung mansai jaga do, jala manat mamarate-atehon, huhut marlange. Dung jonok musu i tu halak-halak i, pintor ditogu Simataraja ma tali i, songgot situtu. Tarsonggot ma musu i mamereng halak-halak i bergerak serempak songon jolma. Ala berengon borngin songoni godangna, marhamburan ma musu i laho mulak, jala adong do na harom, jala marsironsangan. Dung i ndang hea be musu ni nasida. Dibahen nasida ma sada pesta, mandok mauliate tu Mulajadi Nabolon, ala nunga malua nasida sian gora :”Masitabanan Huta dohot Huta na asing”. Dipangido nasida ma dibagasan elek-elek tu Simataraja asa rap nasida mangingani Huta Raut bosi. Alai Simataraja mangalusi asa dumenggan ma hita pabolak ingananta be. Jala ahu dompak anggoni/ dangsina, ima tano Simarmata, namarparbalohan Sigurgur dohot tano Sidaji sian pasir sahat tu dolok Si Gornang dohot Sanggar na langlang. Tinggal ma Simataraja ditano Pangondolan, na marlapatan ondolanna parjolo dung diririti tano nanitodo ni rohana. Dung piga-piga ari borhat ma ibana dompak dolok paresohon, jumpa ibana ma sada AEK NATUBU sian garda ni robean ima SIGORNANG.\nDung sidung mardaon pogu Simataraja, disungkun Rajai Ompu Soudakkal Limbong Sihole ma ibana taringot boa-boa sian boru ni Rajai ima naung dos tahi ni nasida na dua dipangoloi ni Si Lahatma tu Simataraja donganna gabe jala donganna horas. Didok Rajai ma, “Asa hot dijanji jala hot dipadan, sadarion ma titionhu ari dohot bulan nadenggan parsaut muna dirajahon”.\nPaboahon asa mulak nasida Simataraja dohot Lahatma boru Limbong Sihole tu tano naniririt na hian.\nDipanghataion i dipasahat Simataraja ma bagaianna nasian pinungka ni Ompu Tuan Binur na di Tahuan/Pangururan tu anggina Si Deak Raja.\nDiida jala mangkilala do Ibotona nomor dua namuli tu Limbong Naopatpulu dipanarihon dohot dipangurupion ni Simataraja dianggim Si Deak Raja, gabe dipasahat Ibotona i ma hatana mandok: “Sai torop maribur ma pinompar Simataraja songon rihit na ditopi ni tao, jala dapotan sipanganon na lomak dohot mual na tio”.\nOmpu boru Manurung mangalehon “horbo partogi dalan” ima horbo na asing sian sude horbo na, adong dihumaliangna, laos dohot do horbo on diboan Simataraja. Jala dipasu-pasu Ompu boru Manurung ma anakna Simataraja.\nBorhat ma Simataraja dohot Lahatma boru Limbong Sihole tu inganan nasida ima di PANGONDOLAN ditano na digoari “NEGERI SIMARMATA” bona pasogit Pomparan Ompu Simataraja Raja Simarmata.\nAnak Sihahaan : Halihi Raja\nAnak Paduahon : Dosi Raja\nAnak Patoluhon : Datuktuk Raja\nAla pajonok jonok do inganan nasida angka na marpariban jala mardongan tubu, biasana marsitopotan huhut manghata-hatai ma nasida. Diangka ulaon adat rap manghasuhuthon do nasida, ima Raja Simarmata, Raja Turnip dohot Raja Siallagan. Songon ima tabona dohot jonok ni namarpariban, dibahen inanta na marpariban on ma sada janji songon padan dinasida, songon on: “Molo masa ulaon di Simataraja, Turnip Siallagan ma Panombolina, laos songon i marganti-ganti dinasida, jala na so boi oseon. Ima ditorushon angka pomparanna be sahat tu nuaeng on”.\nHalihi Raja tu Inanta Naolo br. Sihaloho sian Janji Maria Parbaba.\nDosi Raja tu Inanta Bungahom br. Malau sian Rianiate.\nDatuktuk Raja tu Inanta Tiarma br. Sinaga sian Datu Upar Urat. Marpinompari ma Ompu Halihi raja, Dosi Raja dohot Datuktuk Raja.\nSihahaan: Halihi Raja, hutana di Hutauruk\nPaidua: Dosi Raja, hutana di Hutatoguan\nSiampudan: Datuktuk Raja, hutana di Huta Balian\n“Raja Bius Simarmata Sitolu Tali”\nSongononma torsa Panggomgomi Raja Adat Sitolu Tali:\nRaja Jolo :\nRaja Sitolu Tali – Huta Uruk, Huta Taruan, Huta Balian – ima na menetap Keputusan\nRaja Doli :\nRaja Dapoton : Panungkunan\nPandebolon: Pangkatai manang juru bicara\nGuru Taon : Paralamat/Parama\nParsidung Bolon : Parbinoto diparngoluon\nTaon Pangolo oloan:\nRaja Goraha: Manghobasi Ulaon\nBoru Bius :\nRaja Bius on ma tongtong marsada ni roha huhut marsiamin-aminan, manimbangi angka ulaon dibagasan sada ni roha. Molo meramal laho ma tu Pangondolan, jala molo mambahen Pesta Bius Simarmata di Parbiusan ma inganna. Songoni ma paroding na dibahen Omputta disude ulaon adat, jala Siihuihonon ni sude Pomparanna. Asa marsiamin-aminan songon lambak ni gaol. Masitungkol – tungkolan songon suhat dirobean. Masipaihut – ihutan songon dengke na bolon, jala nasiolo – oloan songon ogung na bolon ingkon hot sahata saoloan jala masihaholongan, jala sitongka na masihahosoman jala ndang jadi na masipaetek-etekan. On ma norma uhum otonomi Luat BIUS SIMARMATA na ni uluhon “Raja Bius Raja Sitolu Tali”.\nGuru Marsaing ni Aji\nO. Pauk na Bolon.\nO. Tabuan, maranak ma sada ima: O. Jarum. O. Janun maranak ma i sada ima A.R Hian, A.R. Hian maranak ma i ima Jahian, na lao tu Pane Tonga\nO. Ramahal, maranak ma 5 halak, ima:\n2.2. O. Parsait Lipan/(Haranggaol)\nMaranak ma dua baoa ima O. Bungarum dohot O. Panrunsing. O. Bungarum maranak ma sada ima Jalani. Jalani maranak ma sada ima Sianggian. O. Panrusing maranak ma sada baoa ima O. Jappi. O. Jappi maranak ma dua baoa ima Kadim dohot Naik. Kadim, maranak ma 6 baoa ima Arlis, Kong dohot Mangara, alai- na tolunai ndang binoto goarna.\nMaranak ma lima baoa O. Sarondam, O. Parugas, O. Horas, O.R. Mandar dohot O. Raja Bengbeng. O. Sarondam maranak ma dua baoa ima Pataltal dohot Pabontor. Pataltal maranak ma sada baoa ima Taltal. Pabontor maranak ma opat baoa ima Taulan (Pakpak), Juan,Jamin dohot Sampuran. O. Parugas dang adong data. O Horas maranak masada ima O. Sittong (Hasinggaan). O.R. Mandar maranak ma opat halak baoa ima A.R. Biding, A.R. Mandar, Hektor, dohot Boltuk. A.R. Biding maranak ma dua baoa ima Mandar dohot Tori. Mandar maranak ma opat halak ima Tomuraja (A. Rida), Manumbuk, Drs. Marlen dohot Amser. Tori maranak ma tolu baoa ima Kasden, Wasinton dohot Halomoan. A.R. Mandar maranak ma dua baoa ima Tamiraja dohot Tumbor (Yogyakarta). Tamiraja maranak ma opat halak baoa ima Drs. Fransiscus, Sirus, Kartua dohot Sabar. Tumbor maranak dua baoa ima Ricci dohot Niko. Hektor dohot Bultuk ndang adong data. O.R. Bengbeng ndang adong data.\nMaranak tolu baoa ima 0. rumojak (Sianjur), O. Tatea dohot O. Ngaliat. O. Jumojak maranak ma opat halak baoa ima A. Jumojak, a. Jantar, A. Raihut dohot A. Nangkok. A. Jumojak maranak ma lima baoa ima Jumojak, Japoan, Jaittar, Ganda dohot Jahottan. Jumojak maranak ma dua baoa ima Jaiti dohot Marangap. Japoan maranak ma dua baoa ima Jamula dohot Jamulia. Jaittar maranak tolu baoa ima Drs. Maju, Sahala dohot Mester. Ganda maranak ma sada ima Drs. Badia. Jahottan ndang adong data. A. Jantar maranak ma sada baoa ima Tumbaga. Tumbaga maranak ma dua baoa ima Tuarsan dohot Polayer, SH (A. Tunggul). A. Raihut maranak ma sada baoa ima A. Tongam. A. Tongam maranak ma dua baoa ima Jatongam dohot Tarsan. A. Nangkok ndang adong data. “O. Tatea maranak ma sada baoa ima A. Bungaranti. O. Ngaliat ndang adong data.\n2.5. O. Toga Raja\nMaranak ma tolu baoa ima O. Pangaliat, Guru Ajam dohot O. Pintalan. O. Pangaliat dohot Guru Ajan ndang adong data. O. Pintalan maranakhon dua baoa ima A. Pintalan Hutauruk dohot A. Bungalohot Bonandolok.\n3. O. Sainta\n4. O. Pauk na Bolon\nMaranak 0. Habinsaran, O. Habinsaran maranakhon tolu anak ima O. Panungkol, O. Suri dohot O. Pangalotak. O. Panungkol maranakhon A. Rumian dohot A. Nauli. A. Suri maranakhon A. Jamula, A. Martagi dohot A. Sangga. A. Jamula dohot A. Sangga dang binoto keturunanna, alai A. Martagi opat anakhonna, ima Sangga Raja, Raja Mula, Pardomuan dohot Montang.\nC. Guru Manginsona\nDung songoni lelengna sailaho ma Ompu Boru rap Ompu Doli manungkun tu angka na malo manungkun tu angka na malo i tu angka Datu Bolon dohot tu Sibaso Bolon na tar barita di luat i. Ndang disarihon nasida lojana dohot angka maol ni dalan na siboluson nasida laho manungkunhon na laho sipatupaon nasida. Marragam ma panuturion ni na malo na mangajari nasida di angka sipatupaon i. Nunga godang angka Datu Bolon na diontang nasida songon ni nang angka Sibaso pe.\nSaluhut pandok ni Datu dohot sibasi u tung dioloi nasida do angka podana. Molo didok Datu i ingkon peleon di na martua adui… laho do nasida tusi pasahat peleanna. Molo didok Datu i ingkon peleon marhite ogung sabangunan jala mamorot horbo tunggal na bolon sitingko tanduk ditonga ni alaman manigor dipasaut do i. Jala nunga pola piga-piga hali diulahon songon i.\nNdang boi manang so jadi pinompar ni Dosi Raja mamahan babi dalu (babi jantan).\nMolo adong na mamahan babi dipasahat ma i tu angka boruna.\nSai matorop maribur ma jala matangkang majuara. Sai torop pinompar ni anak jala torop manang pinompar ni boru.\nSai horas-horas ma anakta si Pultak Raja gabe jolma ma marsangap jala ma martua horas.\nOmpu Tuan Ijuk na mangalap boru Manurung sian Sihotang.\nOmpu Tuan Rudang mangalap boru Butarbutar sian Gaol.\nOmpu Tuan Sibodil mangalap boru Sinaga sian Urat.\nOmpu Tuan Ijuk dipungka ma hutana margoar Lumban Dorbi.\nOmpu Tuan Rudang dipungka ma hutana margoar Lumban Batu.\nOmpu Tuan Sibodil dipungka ma hutana margoar Lumban Huta Gorat.\nOmpu Tuan Ijuk tubu ma anakna: Ompu Pataniari pinomparna tinggal ma di Simarmata, Simalungun, dohot tu Jakarta.\nOmpu Barus di dok barita laho do tu Barus. Hea do ro pinompar tu Lumban Dorpi tingki masa Pesta Tugu.\nOmpu Raja Goni laho do tu Harapohan. Pinomparna disi didok na tua-tua Amanta Ampa Nagara Simarmata dohot tu Lumban Suhi-suhi pe adong do na laho.\nOmpu Tuan Rudang tubu ma anakna: Ompu Raja I Hutan tinggal di Simarmata, di Sidaji dohot di Sihusapi.\nOmpu Raja Unggas (Raja Barani) laho do tu Lumban Suhi-suhi.\nOmpu Tuan Sori laho do pinomparna tu Lumban Bolak Parbaba.\nOmpu Huta Mas laho do tu Sihusapi dohot Simalungun.\nOmpu Talaniaji laho do tu Sibolangit, tu Dairi, dohot tu Karo.\nGuru Sinanggabosi laho tu Simalungun.\nOmpu Tuan Sibodil tubu ma anakna sada ima O. Batu Pamilangi. O. Batu Pamilangi tubu 4 anakna, ima: Ompu Huta Gorat pinomparna tinggal di Simarmata, Sidaji, Sihusapi, Simalungun dohot tu Jakarta.\nOmpu Pangarambu laho do pinomparna tu Sumatera Timur.\nOmpu Samiang Porha pinomparna laho do tu Sihusapi.\nOmpu Panolhing pinomparna tinggal di Sidaji dohot di sihusapi.\nSilsilah tarombo manang torsa-torsa ni O. Simataraja dohot anakna O. Halihi Raja, O. Dosi raja dohot O. Datuktuk Raja masih kurang lengkap, alana selain godang dope bermasalah mengenai urut-urutan ni sundut, pengumpulan data dari berbagai pihak pinopar ni – Oputta na tolu ama i na soboi dope disamakan persepsi/pandangan juga masih kurang data. Di Pinompar ni O. Halihi Raja masih ada dua pandangan mengenai anak ni O. Halihi Raja Songoni di O. Dosi Raja masih ada dua pandangan menegnai Sundut papigahon Parturuge masuk tu O. Dosi Raja. Dungi kurang jelas dope diangka Pomparan ni O. Simatara.ja naung leleng meninggalhon Bona ni Pasogit mengenai silsilah na be. On ma nanaeng sipature onta tu ari manaeng ro.


Torsa 07 | ULTOP ULTOP\n07. Baoa Porsambil\nAdong ma najolo sada halak namangarabi bahen porsuansuananna. Jadi di dalan tu na nirabina i diida matana ma disi godang porhaisan ni pidong pulpulan. Mornida i baoa i, gabe tubu ma rohana naeng manaoni pidong i anggiat dapotsa. Ala ni i laho ma ibana masi hori asa adong piuonna bahen tali. Dung godang tali i dipungka ma paulihon hinaonna i, ditallihi ma anak ni hau baor ni sambilna i. Jadi dung sun ditaon hinaonna i, didapothon ma ulaonna. Laho muli ibana, sai ditingkir ma hinaonna i atik beha naung dapotan.\nAlai di na sadari dapotan ma hinaonna i, las situtu ma rohana mambuat pidong i. Dilehon ma ipormeammeamon ni anakhonna paima bot ari. Dung bot ari, ro be ma angka porbalian, ro ma dohot jolma ni porsambil ondeng. Sian las ni roha ni anakna di pidong na dapot amana i, diptudutuduhon ma pidongna i dohot tu inana. Las ma dohot roha ni inana mornida balga ni pidong i, dihalaputi ma morhobas asa gira mangan. Dung ture sude sipanganon i, laho mangan nasida, dibuat baoa i ma pidong na dapotsa i asa dibagihon di nasida nasaripe. Songon on ma dibahen porbagina. Dibuat baoa i ma jolo hasurunganna songon na binahen ni porburu, ima upa masihori, upa morpiu, upa mangarit, upa manallik baor, upa manaon, upa mansilo, upa mamboan, upa manutungi, upa mangalapa, upa morbagi. Upa mangalompa dilehon ma i tu jolmana. Dung i na tading i madipardosdos di nasida saripe, jadi holan otik nama dijalo ganup anakkonna i bagianna. Sian muruk ni jolmana mida pambahen ni dongansaripena i disampathon ma bagianna i tu talaga huhut ma didok, “Nanggo di balian i nian papangani pidongmi, boasa ingkon pola boanonmu tu hutaon asa pandonggurhononnami paidaida ho!” Sai sip ma baoa i huhut mamangani hasurunganna i.\nDi na paduaarihon disilo muse hinaonna i dapotan. Laho mangan nasida, suang dibahen porbagina songon na ginoar ondeng. Jadi marsak ma roha ni jolmana i mida dongansaripena i, mandele ma ibana tu balian mangula ulaonna; sai di huta nama ibana so hundulhundul ala soadong be tubu dos ni roha di porsaripeonnasida i. Uju hundul boruboru i di alaman sian arsak ni rohana; disura rohana ma disi atik laos songon i ma sogot pambahenni dongansaripena i tu nasida di angka na niomoomona, “Gabe mate alit ma hami bahenonni na soada sipanganon rap dohot anakkon,” ninna rohana di bagasan. Ala ni i dilului ma dalan patunduk roha ni dongansaripena i. Diletehi ma tumorop porindahanan na metmet. Laho mangan nasida, dipatedek boruboru i ma porindahanan angka na metmet ondeng di jolona, disonduhi ma indahan i tu porindahanan na di jolona i huhut didok goarna, “Upa manguhal eme sian sopo, on; upa manjomur, on; upa mandaek, on; upa manduda, on; upa paiashon, on; upa mangalompa, on; upa mangalap aek, on; upa morsonduk tu porindahanan, on; upa morbagi, on; upa mamuri panganan, on.” I ma didok boruboru i. Jadi na tading i ma dipardosdos nasida na saripe. Jadi holan otik nama dijalo ganup nasida be bagianna. Mornida pangalaho na songon i boa i, manderse ma ibana, ai so adong be dihilala butuhana bagian na jinalona i, sai panemenemeon ma ibana tu anakkonna i. Mornida muruk ni baoa i boruboru i, diduduk ma sude porindahananna i, dung i mijur ma ibana tu toru.\nSian siak ni butuha ni baoa i laho ma ibana tu porlakna mambalbal bagot; mulak tu jabu ma boruboru i mamipis hapasna. Andorang na mambalbal bagotna i baoa i, mangkuling ma balbalna i dibege jolmana i songon on, “Por-pok-pok-pok bagi dos ale ina ni si unsok asa mokmok!”\nSai songoni ma didok balbal ni baoa i dibege boruboru i di bagas. Jadi mengkel ma boruboru i sasadasa di bagas umbege soara ni balabal ni dongansaripena i.\nDung sun ibana na mambalbal i, mijur ma ibana sian ginjang laos dihundulhon ma ibana di porlakna i. Andorang hundul ibana, dibege pinggolna ma soara ni pipisan ni jolmana i mangkuling, on ma didol, “Ningku pe nian ale anak ni raja, ndang jadi masa songon i!”\nSai songon i didok soara ni pipisan i. Umbege i baoa i longang ma rohana, didok ma, “Na mandok beha do i soara ni pipisanna i ulaning: ‘Ningku pe nian ale anak ni raja, ndang jadi masa songon i?’ ninna rohana.\nDung lamdiantusi baoa i soara ni pipisan i, mengkel ma ibana, didapothon ma jolmana i tu bagas manopoti dosana paboa nasotupa be bahenonna na songon i tu joloan on.\nDung ro di bagas baoa i, didok ma tu jolmana i: “Beha umbahen sai songon na muba pangkuling ni pipisanmon sadarion?” Jadi di dok boruboru i ma mangalusi, “Ua soara ni balbalmi boasa songon na manarita i mandok, ‘Por-pok-pok-pok bagi dos ale ina ni si unsok asa mokmok?’ Ai ise do hita nadua pormulaan ni singkam mabarbar i? Ho do manang ahu?”\nJadi guntur ma nasida, gabe ro ma isi ni huta i, diuhumi ma nasida hombar tu pangkuling ni ulaulanasida be. Jadi sonang ma nasida. Balik ni arina i disilo baoa i ma muse hinaonna i, nunga dapotan. Laho mangan nasida, dipardosdos ma sipanganon i songon panglaho siapari, mordua di na godang morbagi dina otik, jadi mokmohan ma nasida jala sonang.


ASAL USUL NI SI RAJA BATAK bagian 5 – Simaremare - clan of bataknese\nHatop do ditua deba Nai Mangiringlaut, matoras ma eme binoanna i. Nunga tang nang Siboru Pareme laos soadong na marhaseangkon. Laho ma ibana tu Pariksabungan manopot ibotona Sariburaja.Nunga melengeleng rohana mida ibotona i, gere pangkataionna, peut so peut dibahen abitna, sumadoasadoa dibahen pardalanna. Hinata pe bira dohot latong, hapegani dos do rintopna. Gabe manuan bulu ma nasida di lapanglapang ni babi, patuat na so uhum ma nasida mangulahon na so jadi. Hambol ma pat ni Siboru Pareme ala ni utiutianna i, tamba ari tamba tarida ma nabinoanna i.


Intermeso Sambing di Minggu Advent\nSenin, 23 Des 2019 12:00 WIB | dilihat: 7203 kali\nAlbiner 'Rabar' Siagian\nNian, di minggu minggu Advent ma hita manganhon sasagun. I pe asa ampit jala umbuk. Hape, na masa jala na tahasomalhon ujui (ianggo nuaeng ndang apala dipatupa be sasagun), di bulan Januari, salpu taon baru, pe i tapangan. I pe dung suda pe kombang loyang dohot kue sihunti-rere.\nBoasa ingkon di minggu minggu Advent panganon sasagun i? Alusna: asa hohom! Asa tudos tu unok ni Advent i hohom paimaima haroroNa.\nAha hadomuan ni na mamangan sasagun tu na hohom? Uji hamu ma manganhon sasagun huhut manghatai, lumobi martata manang margahargak, ianggo so marsaburan sasagun i sian pamanganmu. Ingkon hohom do hita, huntam pamangantai, jala nanget hilhilon, asa unang marsaburan sasagun i sian pamanganta manang unang singgohan hita mamanganhonsa. Mamangansa pe, ingkon orihotik, sasanjomput.\nSasagun ima sada penganan tradisional Batak na dipatupa sian itak dohot harambir na dihurhur lamot. Dipauli ma i marhite na manggiang itak dohot harambir naung hinurhur i, dung i manaoksa sahat tu na rimpong hilhilon. Holan i do ramuanna. Molo tung pe ringkot tonggi sasagun i panganonta, sae ma holan mangambahon gula rihit di tingki na mamanganhonsa.\nHape, nuaeng on, unang pola di minggu minggu Advent, di Ari Pesta dohot Taon Baru pe nunga maol jumpang sasagun, lumobi ma di kota on. Na malo patupahon pe nunga maol jumpang. Angka roti sikkolat dohot kue kalapa nama dipatupa angka pararipesta di minggu Advent on. Na patupa kombang loyang pe songon i ma tong. "Ahh, suda tingki patupahon i. Tinggal tunjuk do nuaeng.", ninna na deba, rupani. Na nidokna, tinggal manuhor sajo! Hape, di napatupa angka kue Ari Pesta dohot Taon Baru i nian tupa parsaoran na sa keluarga dohot na marhombar jabu (isara ni na patupa dodol). Alai, i ma tingkina. Nunga tung ganggang nuaeng angka parsaoran nionjar ni hamajuon on.\nAngka pandebisuk horong psikologi keluarga manosohon ringkot ni na parade tingki dohot inganan laho marsaor di angka pangisi ni keluarga/bagasta be. I ma nanidokna: "Shared-space for sharing understanding among family members." Alani, binsan sanga dope, beta patupa sasagun, kombang loyang, kue sihunti-rere dohot kue bawang. Asa adong sagihonnta tu angka dongan di Minggu Advent, Ari Pesta, dohot Taon Baru on. Alai, ianggo di Minggu Advent i, sasagun ma jolo tapangan asa hohom hita manomu haroro ni siboan dame dohot tua i.\nSelamat Advent IV!\n*)Kue sihunti-rere ima kue na menek na margula na pir (di tanggurungna) jala marragam keleurna. Somalna, markilo do i digadis di onan.\nSenin, 24 Des 2019 12:00 WIB\nSenin, 29 Des 2018 12:00 WIB\nSenin, 27 Des 2021 08:18 WIB\nSenin, 27 Des 2021 07:21 WIB\nSenin, 27 Des 2021 06:21 WIB\nSenin, 27 Des 2021 05:51 WIB\nSenin, 27 Des 2021 05:36 WIB


Trio Nirwana Archives - Lirik Lagu Batak Trio Nirwana Archives - Lirik Lagu Batak\nLirik Lagu Batak - October 10, 2020 - No comments - Trio Nirwana\nLirik Lagu Batak - October 5, 2020 - No comments - Trio Nirwana\nlirik lagu alusi au. laos so martona ho ito hasian. di panading mi diau. pulut ni rihami manadingkon au. tarsongon nipi di pos ni ari i. sai maraburan da ilukki. molo sai huingot ho. begema hasian da na lagu. molo holonghi sai hot do i tu ho. alusi au da hasian. tu ise ma aluhonon […]


Cara Mananggalhon Jala Mambolongkon Pangalaho na Buruk — PERPUSTAKAAN ONLINE Joujou Paboahon\nw17 Agustus hlm. 15-20\nBOLONGKON MA GIOTGIOT LAHO MANGULAHON SEKS NA SO PATUT\nSONGON DIA DO PASOHON ULAON HAHODARON\nPASIDING MA RIMAS, BURA, DOHOT GABUS\nCARA ASA BOI MARHASIL\n”Tanggali hamu ma jolma na buruk i, isara di pangalaho najolo.”—EPESUS 4:22.\nENDE: 52, 54\nBoasa sumurung parsadaan ni angka donganta di liat portibi on?\nAngka ulaon aha do na ingkon dipasiding halak Kristen?\nSongon dia do hita boi mananggalhon jala mambolongkon pangalaho na buruk?\n1, 2. Songon dia do pandapot ni halak taringot tu Sitindangi Ni Jahowa?\nGODANG do na mandok, molo Sitindangi Ni Jahowa imbar sian na asing. Umpamana, si Anton Gill sahalak panurat, mamuji Sitindangi Ni Jahowa di tingki ni Nazi Jerman. Ibana mandok, ”Sogo do roha ni Nazi Jerman tu Sitindangi Ni Jahowa. . . . Di taon 1939 adong 6.000 halak Sitindangi Ni Jahowa na dihurung di [kamp konsentrasi].” Jala didok ibana do muse, ”Nang pe mangadopi sitaonon na posi, alai tongtong do nasida haposan, tenang, marsihohot tu Debata, jala marsada.”\n2 Songon i do nang di Afrika Selatan, diparrohahon angka halak do na imbar Sitindangi Ni Jahowa. Hea do ndang diloas rap marpungu halak kulit putih dohot kulit hitam, jala marlangku do i tu Sitindangi Ni Jahowa disi. Alai di ari Minggu tanggal 18 Desember 2011, marpungu do lobi sian 78.000 Sitindangi Ni Jahowa laho manangihon acara na sumurung di stadion na umbalga di Johannesburg. Sian marragam suku di Afrika Selatan do nasida, na kulit hitam dohot kulit putih. Sada sian pengurus ni stadion i mandok, ”On ma punguan na tung denggan na hea huida di stadion on. Rapirapi do nasida. Jala ias do dibahen nasida stadion on. Alai na dumenggan, marsada do hamu nang pe sian marragam bangso.”\n3. Boasa sumurung parsadaan ni angka donganta?\n3 Tangkas do di ida angka halak, na sumurung do parsadaan ni angka dongan di liat portibi on. (1 Ptr. 5:9) Boasa hita imbar sian organisasi na asing? Ala marhite pangurupion sian Bibel dohot tondi parbadia, gabe boi ma hita paubahon diri sian angka ulaon na dihasogohon ni Jahowa. ’Tatanggalhon jolma na buruk’ jala ’tasolukhon na imbaru’.—Kol. 3:9, 10.\nSasahalak boi mambahen hamubaon na balga di ngoluna\n4. Aha do na laho taulas di artikel on, jala boasa i ringkot?\n4 Dungkon tatanggalhon jolma manang pangalaho na buruk, ingkon tongtong do hita marsitutu mambolongkon i. Di artikel on, taulas ma parjolo songon dia mananggalhon pangalaho na buruk jala boasa on ringkot. Taida ma sasahalak na boi mambahen hamubaon na balga, nang pe hea mangulahon angka na sala. Dung i, taulas ma muse taringot donganta naung martaontaon di bagasan hasintongan, ingkon tongtong mambolongkon pangalaho na buruk. Boasa on ringkot taulas? Alana, adong do na manomba Jahowa alai ndang tongtong jaga. Nunga mulak be pangalaho dohot pamingkirion ni nasida songon pangalahona andorang so mananda Jahowa. Porlu do sipasingot on tu hita, ”Ganup na jongjong di rohana, dimatahon ma, unang tinggang!”—1 Kor. 10:12.\n5. (a) Bahen ma tudosan, boasa ringkot pintor hatop mananggalhon angka pangalaho na buruk. (Ida gombar di mula ni parsiajaran.) (b) Angka ulaon aha do na didok pangalaho manang jolma na buruk na disurat di Kolosse 3:5-9?\n5 Aha do na laho diulahon hamu molo nunga kotor jala bau pangkeanmuna? Tontu pintor hatop do ditanggalhon hamu i. Dos songon i ma, molo nunga taboto na taulahon i mambahen hansit roha ni Jahowa, pintor tabahen ma hamubaon. Tingki mangkatai taringot ulaon na sala, didok si Paulus do, ”Bolongkon hamu ma saluhutna i.” Taulas ma dua sian i, i ma parmainanon dohot hahodaron.—Jaha Kolosse 3:5-9.\n6, 7. Songon na didok ni si Paulus boasa ingkon marsitutu hita mananggalhon pangalaho na buruk? (b) Songon dia do parngoluan ni si Sakura jala aha do na mangurupi ibana marhamubaon?\n6 Parmainanon. Di Bibel na didok ”parmainanon”, i ma hubungan seks na diulahon sasahalak tu na so dongan saripena. Si Paulus mandok ingkon ’bunuon’ ni halak Kristen do ruas ni dagingnasida na boi mambahen nasida mangulahon parmainanon. Lapatanna ingkon marsitutu do hita laho mambolongkon giotgiot na sala. Maol do mangulahon on, alai boi do hita marhasil!\n7 Taida ma pengalaman ni donganta si Sakura sian Jepang.* (Ida surat na di toru.) Dung magodang, jotjot do ibana lungunlungunan. Sian marumur 15 taon nunga mangulahon seks ibana. Jala diulahon ibana do i dohot pigapiga halak. Tolu hali ma ibana manggugurhon. Didok ibana, ”Mulana, las do rohangku mangulahon on, ala huhilala songon na dihaholongi do ahu. Alai, lam jotjot huulahon, lam busisaon do ahu.” Sai diulahon ibana do on sahat tu na marumur 23 taon. Dungkon i, marsiajar Bibel ma ibana dohot Sitindangi Ni Jahowa, jala lomo do rohana tu parsiajaranna i. Diurupi Jahowa do ibana asa pasidingkon ulaon na rorang, jala asa unang sai manolsoli be. Ndang lungunlungunan be ibana, jala saonari nunga merintis biasa ibana. Didok ma, ”Las do rohangku sai huhilala do holong ni Jahowa.”\n8. Aha do pigapiga ulaon na hodar di adopan ni Debata?\n8 Hahodaron. Di Bibel ndang holan mangulahon seks na so patut na didok ”hahodaron”. Marisap manang mangkatahon gaitgait na rorang pe didok do hahodaron. (2 Kor. 7:1; Eps. 5:3, 4) Sipsip manjaha dohot manonton video porno pe boi do didok hahodaron. Alana, boi do ulaon sisongon i mambahen sasahalak gabe masturbasi manang mangosos ososhon alat kelamin. (Kol. 3:5)*—Ida surat na di toru.\n9. Aha do na masa molo sasahalak nunga dirajai ”hisaphisap na roa”?\n9 Gabe dirajai ”hisaphisap na roa” do sasahalak na jotjot manonton video porno, jala boi gabe hatagian seks. Sada penelitian paboahon, halak na hatagian film porno dipatudos songon halak na hatagian alkohol manang narkoba. Tangkas ma, parohon jea do molo sasahalak hatagian manonton video porno. Boi do parohon ila, ndang denggan karejo, sega rumatangga, marsirang, jala boi mambahen sasahalak maningkot. Sasahalak naung so manonton video porno paboahon dungkon sataon ma asa boi muse mulak harga dirina.\n10. Songon dia do si Ribeiro boi pasohon hatagianna laho mangida gombar manang video porno?\n10 Di godangan halak, maol do pasohon hatagian mangida gombar manang video porno. Alai boi do nasida marhasil. Parrohahon ma pengalaman ni si Ribeiro sian Brasil. Tingki remaja, karejo di percetakan daur ulang kertas do ibana. Diida ibana ma majalah porno. Didok si Ribeiro, ”Lam leleng gabe hatagian ma ahu. Ninna rohangku, sai hatop ma nian laho hamlethu sian jabu, asa boi ahu manonton video porno.” Di sada tingki, diida ibana ma di angka buku na laho di daur ulang i adong buku Rahasia Kebahagiaan Keluarga. Dibuat jala dijaha ibana ma buku i. Dung dijaha, gabe olo ma ibana marsiajar Bibel dohot Sitindangi Ni Jahowa. Alai ndang pintor mago hasomalanna mangida jala manonton video porno. Aha do na mangurupi ibana? Dipatorang ibana ma, ”Ala martangiang, marsiajar Bibel, mangarimangi na huparsiajari, gabe lam huargai ma parange ni Debata. Gabe umbalga ma holong ni rohangku tu Jahowa sian giotgiot ni rohangku laho mangida gombar manang video porno.” Marhite parsiajaran Bibel dohot pangurupion ni tondi parbadia, gabe muba ma parngoluon ni si Ribeiro. Tardidi ma ibana, jala saonari nunga gabe sahalak sintua.\nIngkon bagas do holongta tu Jahowa jala tahasogohon ma angka ulaon na rorang\n11. Aha do na boi mangurupi sasahalak asa malua sian hatagian laho mangida gombar manang video porno?\n11 Asa boi malua sian hatagianna i, ndang holan marsiajar Bibel sambing si Ribeiro. Alai bagas do dirimangi ibana parsiajaranna i. Martangiang do ibana tu Jahowa laho mangido pangurupion. Alani i, gabe umbalga ma holongna tu Debata sian hatagianna laho mangida gombar manang video porno. Suang songon i ma nang hita, asa boi malua sian hatagian sisongon i, ingkon bagas do holongta tu Jahowa jala tahasogohon ma angka ulaon na rorang.—Jaha Psalmen 97:10.\n12. Aha do na mangurupi si Stephen mambolongkon parange mura muruk manang mangaleai?\n12 Godang do halak na muramura muruk, mangkatahon hata na posi jala mangaleai na asing. Molo masa i, gabe susa ma keluargana. Sahalak ama di Australia na margoar si Stephen jotjot mamburai jala mura tarrimas. Ibana mandok, ”Nunga tolu hali ahu dohot tungganeborungku padaodao jala lao sirang nama hami.” Alai ndang sadia leleng, marsiajar Bibel ma nasida dohot Sitindangi. Marsitutu ma si Stephen mangulahon naung pinarsiajaranna i. Ibana paboahon, andorang so ditanda ibana Jahowa, pintor muruk do ibana molo adong na mambahen jut rohana, dos songon bom na laho pultak. Alai dung diihuthon ibana poda na sian Bibel gabe burju ma ibana. Ibana mandok, ”Gabe godang do hamubaon di keluarganami. Alani pangurupion ni Jahowa, gabe boi ma huhilala dame ni roha.” Saonari, nunga gabe parhobas be si Stephen di huria, jala tungganeboruna nunga merintis biasa saleleng pigapiga taon. Angka sintua di huria ni si Stephen mandok, ”Halak na lambok do donganta si Stephen, ringgas jala serep marroha.” Jala ndang hea diida angka dongan ibana muruk. Si Stephen paboahon, ndang alani gogona umbahen na boi ibana marhamubaon. Ibana mandok, ”Sude angka na denggan na hudapot on, alani pangurupion ni Jahowa do.”\n13. Boasa rimas parohon jea? Aha do na nidok ni Bibel tu hita taringot i?\n13 Dipasingot Bibel do hita asa pasidingkon rimas, hata na mambahen hansit ni roha ni dongan, dohot songgaksonggak. (Eps. 4:31) Sudena i boi mambahen hita gabe ”lalu tangan”. Saonari, nunga somal be masa di portibi on rimas dohot hajahaton. Alai sasintongna, pangalaho sisongon on ndang pasangaphon Debata Sipanompa hita. Alani i, godang do angka donganta mambahen hamubaon jala mamangke parange na imbaru.—Jaha Psalmen 37:8-11.\n14. Boi do sahalak parmuruk gabe sahalak na lambok?\n14 Sahalak donganta na margoar si Hans gabe sintua di sada huria di Austria. Koordinator punguan ni angka sintua di huria i mandok, ”Si Hans ma halak na mansai lambok na hea hujumpangi.” Alai uju di haposoonna, parmabuk jala parjahat do ibana. Di sada tingki, mabuk ma ibana jala tarrimas gabe dibunu ma hamletna. Dipenjarahon ma ibana saleleng 20 taon, alai ndang muba parangena nang pe di penjara. Didok omakna ma tu sintua asa ro mangida ibana. Marsiajar Bibel ma si Hans. Didok ibana, ”Maol do manadingkon pangalaho na buruk i. Ayat ni Bibel na patoguhon ahu, i ma Jesaya 55:7 na mandok, ’Sai ditadingkon halak parjahat i ma dalanna,’ dohot 1 Korint 6:11, na paboahon ’angka sisongon i do hamu deba najolo’ alai nunga ditadingkon hamu dosa i. Dung pigapiga taon, sabar do Jahowa mangurupi ahu marhite tondi parbadia asa marpangalaho na imbaru.” Tardidi ma si Hans tingki di penjara, jala malua ma ibana dung 17 satonga taon. Didok ibana, ”Mandok mauliate do ahu tu Jahowa alani lambas dohot asi ni rohaNa.”\n15. Aha do muse na didok pangalaho na buruk? Aha do na didok Bibel taringot i?\n15 Sada sian pangalaho na buruk, i ma margabus. Umpamana, godang do jolma margabus asa unang manggarar pajak manang asa unang disalahon. Alai ”Debata ni hasintongan” do Jahowa. (Ps. 31:5) Dipangido do tu na manomba Ibana asa ’mangkatahon na sintong’ jala ”unang ma masigabusan”. (Eps. 4:25; Kol. 3:9) Tangkas ma taboto, ingkon tahatahon do na sintong nang pe di situasi na maol.—Poda 6:16-19; Jak. 5:16.\n16. Aha do na boi mangurupi hita mananggalhon pangalaho na buruk?\n16 Ndang boi hita marhasil mananggalhon pangalaho na buruk molo holan mangasahon gogonta. Marsitutu do si Sakura, si Ribeiro, si Stephen, dohot si Hans mambahen hamubaon di ngolunasida. Na mangurupi nasida i ma huaso ni Hata ni Debata dohot tondi parbadiaNa. (Luk. 11:13; Heb. 4:12) Asa tahilala huaso ni Debata, ingkon tajaha do Bibel ganup ari, tarimangi, jala tongtong martangiang mangido bisuk dohot gogo asa boi mangulahon na taparsiajari. (Jos. 1:8; Ps. 119:97; 1 Tes. 5:17) Boi do muse dapotta laba sian Hata ni Debata dohot tondi parbadiaNa molo ro tu parpunguan jala denggan taparade na hombar tusi. (Heb. 10:24, 25) Lomo do rohanta mamangke godang alat na diparade organisasi ni Jahowa, songon majalah, JW Broadcasting, JW Library, dohot jw.org.—Luk. 12:42.\nSongon dia do hita mananggalhon pangalaho na buruk? (Ida paragraf 16)\n17. Aha do na laho taulas di artikel na mangihut?\n17 Nunga taulas pigapiga ulaon na rorang na ingkon ditanggalhon jala dipasiding halak Kristen, asa mambahen las roha ni Jahowa. Alai adong dope na ringkot na ingkon taulahon. Ingkon tasolukkon do pangalaho na imbaru jala tongtong ma taparangehon i. Di artikel na mangihut, taulas ma songon dia cara mangulahon i.\nPigapiga goar di artikel on nunga diganti.\nIda di buku Pertanyaan Kaum Muda—Jawaban yang Praktis, Jilid 1 Pasal 25.\nMananggalhon pangalaho na buruk: Pangalaho na buruk, i ma pamingkirion, pangkataion manang parangenta andorang so mananda Jahowa. Ala nunga mananda Jahowa, tahasogohon, tatanggalhon jala tabolongkon ma angka pangalaho na buruk. Marhamubaon ma hita jala unang ma tabahen sogo roha ni Jahowa